**Zmluva o poskytnutí služieb**

**č. ....................................**

na predmet obstarávania

**„Činnosť Stavebného dozoru pre projekt Nové dopravné prepojenie II/505 s MČ Dúbravka II“**

uzatvorená podľa § 269 ods. 2 zákona č. 513/1991 Zb. Obchodného zákonníka v znení neskorších predpisov a § 26 zákona č. 377/1990 Zb. v znení neskorších predpisov

(ďalej len „**Zmluva**“)

medzi

Objednávateľ:

Názov: **Hlavné mesto Slovenskej republiky Bratislava**,

sídlo: Primaciálne nám. 1, 814 99 Bratislava

zastúpenie: Ing. arch. Matúš Vallo, primátor,

na základe poriadku č. Z 5 zo dňa 15.03.2022 (Podpisový poriadok) za primátora Ing. Tatiana Kratochvílová, 1. námestníčka primátora

IČO: 00 603 481

DIČ: 2020372596

IČ DPH: SK2020372596

bankové spojenie: Československá obchodná banka, a.s.

číslo účtu (IBAN): SK72 7500 0000 0000 2582 7813

kontakt(y) pre emailovú

komunikáciu:

(ďalej len „**Objednávateľ**“)

a

Dodávateľ:

sídlo:

zastúpená:

IČO:

DIČ:

IČ DPH:

zápis:

bankové spojenie:

číslo účtu (IBAN):

kontakt(y) pre emailovú

komunikáciu:

(ďalej len „**Dodávateľ**“)

(Objednávateľ a Dodávateľ ďalej spoločne aj „**Zmluvné strany**“ a jednotlivo „**Zmluvná strana**“)

# Preambula

1. Táto Zmluva sa uzatvára ako výsledok použitia postupu podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „**zákon o verejnom obstarávaní**“ alebo **„ZVO“**).
2. Zmluvné strany berú na vedomie, že Objednávateľ podľa § 11 ods. 1 zákona o verejnom obstarávaní nesmie uzavrieť zmluvu, koncesnú zmluvu alebo rámcovú dohodu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora alebo ktorých subdodávatelia, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora.
3. Dodávateľ záväzne prehlasuje, že je a počas celého trvania Zmluvy bude zapísaný v registri partnerov verejného sektora v zmysle § 11 zákona o verejnom obstarávaní.
4. Dodávateľ sa zaväzuje zabezpečiť, aby každý jeho subdodávateľ, ktorý sa podieľa na plnení Zmluvy a má povinnosť zapisovať sa do registra partnerov verejného sektora, bol počas celého trvania Zmluvy zapísaný v registri partnerov verejného sektora v zmysle § 3 zákona č. 315/2016 Z. z. o registri partnerov verejného sektora a o zmene a doplnení niektorých zákonov, ak sa na neho povinnosť zápisu vzťahuje.
5. Zmluvné strany berú na vedomie, že predpokladom realizácie Diela je pridelenie nenávratného finančného príspevku Ministerstvom dopravy a výstavby SR (ďalej tiež „**NFP**“) umožňujúceho spolufinancovanie predmetu Zmluvy (na realizáciu prác ) ako aj tejto Zmluvy, a to v súlade s podmienkami príslušných právnych predpisov špecifikovaných v tejto Zmluve. V prípade, že NFP od Ministerstva dopravy a výstavby SR alebo ktorákoľvek jeho časť nebudú Objednávateľovi poskytnuté, Objednávateľ má právo jednostranne odstúpiť od Zmluvy a Dodávateľovi z tohto dôvodu nevzniká nárok na náhradu škody v žiadnom rozsahu.

# Článok 1

## Predmet zmluvy

1. Predmetom tejto Zmluvy je záväzok Dodávateľa poskytovať, za podmienok uvedených v tejto zmluve a v súlade s povinnosťami a právomocami Stavebného dozoru (ďalej aj „**SD**“) definovanými Zmluvou (na realizáciu prác), ktorá bude výsledkom verejného obstarávania pre výber Zhotoviteľa na uskutočnenie stavebných prác v rámci projektu **„Nové dopravné prepojenie II/505 s MČ Dúbravka“** (ďalej aj „**Dielo**"), poskytovať pre Objednávateľa všetky vyžadované služby výkonu činnosti Stavebného dozoru a jeho tímu (ďalej len „**poskytnutie služby**") na predmetnom Diele, ktoré sú špecifikované v tomto článku a v neoddeliteľnej Prílohe č. 1 tejto Zmluvy.
2. Dodávateľ sa zaväzuje, že Odborné činnosti bude vykonávať, na vlastnú zodpovednosť, riadne, s odbornou starostlivosťou a podľa pokynov Objednávateľa.
3. Dodávateľ sa zaväzuje vykonávať Odborné činnosti prostredníctvom svojich zamestnancov, prípadne v spolupráci so subdodávateľmi po predchádzajúcom písomnom súhlase Objednávateľa. V prípade spolupráce so subdodávateľmi má Dodávateľ zodpovednosť, akoby činnosti v predchádzajúcej vete vykonával sám.
4. Objednávateľ sa zaväzuje zaplatiť Dodávateľovi za realizované Odborné činnosti za podmienok uvedených v tejto Zmluve dohodnutú zmluvnú cenu vo výške a  lehotách v zmysle Zmluvy.
5. Dodávateľ sa v rámci poskytnutia služby podľa tejto Zmluvy zaväzuje zabezpečiť aj všetky činnosti a inžiniering potrebný k úspešnej kolaudácii Diela vrátane zabezpečenia prípadného predčasného povolenia na užívanie Diela alebo jeho častí a aj právoplatného kolaudačného rozhodnutia k Dielu. Dodávateľ je povinný včas ( t.j. v stanovených zákonných prípadne správnych lehotách ) a riadne získať všetky potrebné povolenia / rozhodnutia umožňujúce riadne užívanie predmetu Diela alebo aj jeho častí a je povinný podniknúť všetky úkony v mene Objednávateľa pre hladký priebeh kolaudačného konania k Dielu, vrátane zabezpečenia a uskutočnenia všetkých nutných a vhodných predkolaudačných konaní majúcich vzťah k Dielu. Pre vylúčenie pochybností, pokiaľ Dodávateľ získa akékoľvek predbežné/ predčasné povolenie / rozhodnutie pre užívanie predmetu Diela alebo jeho častí, je Dodávateľ aj naďalej povinný získať pre Objednávateľa právoplatné kolaudačné rozhodnutie k Dielu ako celku.
6. Objednávateľ sa zaväzuje vystaviť pri podpise tejto Zmluvy Dodávateľovi písomné splnomocnenie na zastupovanie Objednávateľa pred príslušným Stavebným úradom a dotknutými tretími orgánmi samosprávy alebo miestnej štátnej správy prípadne tretími právnickými alebo fyzickými osobami pre zastupovanie Objednávateľa v kolaudačnom konaní k Dielu, ktoré bude Dodávateľa oprávňovať na faktické a právne úkony v mene Objednávateľa za účelom vydania a správoplatnenia kolaudačného rozhodnutia na Dielo ako celok alebo na časti Diela.
7. Objednávateľ sa zaväzuje poskytnúť Dodávateľovi nevyhnutnú súčinnosť, ktorú možno od neho spravodlivo požadovať a vytvoriť také podmienky, aby Dodávateľ mohol svoje povinnosti v rozsahu podľa tejto Zmluvy riadne a včas splniť.

**Článok 2**

## Obsah, rozsah a podmienky poskytnutia služby

1. Dodávateľ bude na základe tejto Zmluvy, ako aj osobitnej plnej moci udelenej Objednávateľom a/alebo osobitných písomných pokynov Objednávateľa, zastupovať Objednávateľa pri právnych úkonoch v rozsahu: výkon činnosti stavebného dozoru počas výstavby, vrátane uplatňovania práv Objednávateľa voči Zhotoviteľovi počas realizácie Diela a činnosti a inžiniering podľa čl. 1 bod 5 tejto Zmluvy.
2. Dodávateľ sa ďalej zaväzuje vykonávať všetky ďalšie činnosti potrebné pre komplexné získanie vlastníckeho práva Objednávateľa ku všetkým objektom Diela a ich súčastiam vybudovaných v rámci realizácie stavby a ich prevzatie Objednávateľom, prípadne iných práv Objednávateľa vzťahujúcich sa k realizácii stavby Diela a k ich nerušenému užívaniu Objednávateľom vrátane zabezpečenia právoplatného kolaudačného rozhodnutia k Dielu.
3. Podmienky poskytnutia služby, obsah a rozsah povinností, ktoré SD je povinný vykonávať v rámci tejto zmluvy, vyplýva z nasledovných príloh, ako aj z ostatných ustanovení zmluvy:

Príloha č. 1: Odborná špecifikácia stavebný dozor („SD“);

Príloha č. 2: Opis predmetu zákazky;

Príloha č. 3: Kritériá a Cenová časť ;

Príloha č. 4: Zoznam kľúčových a nekľúčových odborníkov;

Príloha č. 5: Zmluva (na realizáciu prác)

Príloha č. 6: Zoznam známych subdodávateľov

1. V prípade vzniku akéhokoľvek rozporu pri slovnom alebo logickom výklade a aplikácii tejto zmluvy sa použije nasledovné zostupné poradie prednosti a dôležitosti týchto písomností alebo právnych úkonov:

Príloha č. 1: Odborná špecifikácia - Stavebný dozor („SD“);

Príloha č. 2: Opis predmetu zákazky;

Príloha č. 3: Kritériá a Cenová časť ;

Príloha č. 4: Zoznam kľúčových a nekľúčových odborníkov;

Príloha č. 5: Zmluva (na realizáciu prác)

Príloha č. 6: Zoznam známych subdodávateľov

1. Dodávateľ sa zaväzuje poskytovať službu prostredníctvom kľúčových a nekľúčových odborníkov (ďalej len „odborníci“), prostredníctvom ktorých preukazoval technickú a odbornú spôsobilosť (Príloha č. 4 tejto zmluvy „Zoznam kľúčových a nekľúčových odborníkov“) a ostatného podporného personálu podľa požiadaviek uvedených v Prílohe č. 1 tejto zmluvy „Opis predmetu zákazky". Ak nebude možné poskytovať služby prostredníctvom týchto osôb, je Dodávateľ povinný poskytovať Služby prostredníctvom osôb spĺňajúcich totožné podmienky týkajúce sa vzdelania a odbornej praxe za podmienky dodržania ustanovení zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov.
2. V prípade zmeny uvedených dokumentov formou dodatku k zmluve sa poradie dôležitosti písomnosti alebo právnych úkonov uvedených v predchádzajúcom bode nemení. Toto platí aj v prípade, ak dodatok k zmluve mení alebo dopĺňa súčasne viacero písomností alebo právnych úkonov uvedených v predchádzajúcom bode.
3. Objednávateľ poskytne Dodávateľovi všetky úpravy Zmluvy (na realizáciu prác), ktoré sa môžu v priebehu realizačných prác vyskytnúť. Dodávateľ je povinný sa s týmito úpravami oboznámiť a konať v súlade s nimi. Úpravy Zmluvy (na realizáciu prác), ktoré môžu vyžadovať naviac služby, budú riešené v súlade s článkom 10 tejto zmluvy.

**Článok 3**

**Zmluvná cena**

1. Zmluvná cena je určená v Eur ako pevná cena v súlade so zákonom č. 18/1996 Z. z. o cenách v znení neskorších predpisov (ďalej len „zákon o cenách“) a vyhláškou Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách, v znení neskorších predpisov (ďalej len „vyhláška“) a sú v nej zahrnuté všetky náklady, činnosti, práce, výkony alebo služby nevyhnutné za účelom riadneho vykonania zmluvy nasledovne:
	* Celková zmluvná cena bez DPH:
	* Sadzba DPH vo výške 20%:
	* Zmluvná cena vrátane DPH celkom:(slovom:).

(ďalej len „Celková zmluvná cena“)

Zmluvné strany sa dohodli, že Celková zmluvná cena podľa tejto Zmluvy predstavuje súčet Zmluvnej ceny za Etapu č.1 a Zmluvnej ceny za Etapu č. 2 a Zmluvnej ceny za Etapu č. 3.

* 1. Poskytnutie služby stavebného dozoru počas lehoty trvania Etapy č. 1 podľa Článku 1 a Článku 4 tejto zmluvy:
	+ Zmluvná cena bez DPH:
	+ Sadzba DPH vo výške 20%:
	+ Zmluvná cena vrátane DPH celkom: (slovom:).

(ďalej len „Zmluvná cena za Etapu č.1“)

* 1. Poskytnutie služby stavebného dozoru počas lehoty trvania Etapy č. 2 podľa Článku 1 a Článku 4 tejto zmluvy:
* Zmluvná cena bez DPH:
* Sadzba DPH vo výške 20%:
	+ Zmluvná cena vrátane DPH celkom: (slovom:).

(ďalej len „Zmluvná cena za Etapu č.2“)

* 1. Poskytnutie služby stavebného dozoru počas lehoty trvania Etapy č. 3 podľa Článku 1 a Článku 4 tejto zmluvy:
	+ Zmluvná cena bez DPH:
	+ Sadzba DPH vo výške 20%:
	+ Zmluvná cena vrátane DPH celkom: (slovom:).

(ďalej len „Zmluvná cena za Etapu č.3“)

1. Dodávateľovi bude zmluvná cena uvedená v bode 1 tohto článku uhradená za podmienok, v čase a spôsobom uvedeným v ostatných ustanoveniach tejto zmluvy.
2. Zmluvná cena bude zmenená v prípade zmeny sadzby DPH v zmysle príslušného právneho predpisu, pričom zmluvná cena sa v takom prípade upraví primerane zmene sadzby DPH.
3. Špecifikácia zmluvnej ceny je uvedená v Prílohe č. 3 tejto zmluvy: „ Kritériá a Cenová časť “.
4. Požadované nasadenie Kľúčových odborníkov a Nekľúčových odborníkov tímu SD uvedené v Prílohe 3 - Minimálne nasadenie odborníkov počas jednotlivých etáp je určené Objednávateľom ako minimálne, v uvedenom rozsahu Dodávateľ nesmie v jednotlivých etapách realizovať menší počet dní nasadenia Kľúčových odborníkov a Nekľúčových odborníkov ako vyplýva z Prílohy č.3.
5. Dodávateľ je povinný pri nasadení jednotlivých Kľúčových odborníkov a Nekľúčových odborníkov nasadiť primeraný počet Kľúčových odborníkov a Nekľúčových odborníkov zodpovedajúcich skutočnej potrebe Dodávateľa potrebnej na poskytnutie kompletnej Služby SD počas celej doby trvania Zmluvy v závislosti od odbornosti a schopností svojho personálu a so zohľadnením predpokladanej organizácie prác. Týmto však nie je dotknutá platnosť predchádzajúceho bodu 5..
6. Objednávateľom žiadané minimálne nasadenie odborníkov ako je uvedené v Prílohe č. 3 tejto Zmluvy nie je podkladom pre účely fakturácie výkonu Dodávateľa, nakoľko fakturácia sa bude uskutočňovať podľa ustanovení Článku 5 - Fakturačné a platobné podmienky tejto Zmluvy. Objednávateľom žiadané minimálne nasadenie odborníkov podľa Prílohy č. 3 k tejto Zmluve taktiež nemá vplyv na požadovanú prítomnosť odborníkov na stavenisku Diela počas trvania Zmluvy.
7. Ak je zmluva výsledkom verejného obstarávania, zmluvnú cenu je možné meniť len na základe niektorého z dôvodov uvedených v § 18 ZVO, a to len po vzájomnej dohode zmluvných strán a vždy len formou číslovaného písomného dodatku k zmluve.
8. V prípade vzniku naviac prác, ktoré vyplynuli z dôvodu potreby zmeny alebo doplnenia technického riešenia v priebehu realizácie plnenia, a ktorých vykonanie je potrebné na riadne dokončenie a odovzdanie plnenia podľa tejto Zmluvy, prípadné zmeny stavebných materiálov a dodávok alebo iných zmien vyvolaných zo strany Objednávateľa ovplyvňujúcich výšku zmluvnej ceny, budú predmetné práce, ich rozsah a zmena zmluvnej ceny vopred prerokované, odsúhlasené a vopred dohodnuté medzi Objednávateľom a Dodávateľom prostredníctvom písomného dodatku k zmluve.

**Článok 4**

**Termín plnenia**

1. Objednávateľ sa zaväzuje zaslať písomnú výzvu na začatie poskytovania služby podľa tejto Zmluvy na kontaktný email Dodávateľa deň nasledujúci po nadobudnutí účinnosti tejto Zmluvy (ďalej len „Písomná výzva“).
2. Dodávateľ sa zaväzuje začať s Poskytovaním služby podľa tejto Zmluvy najneskôr do 3 pracovných dní odo dňa doručenia písomnej výzvy podľa bodu 1 tohto článku, s tým, že Dodávateľ sa zaväzuje vopred písomne elektronickou správou na kontaktný mail Objednávateľa oznámiť Objednávateľovi najneskôr deň vopred dátum začatia poskytovania Služby podľa tejto Zmluvy. Dodávateľ bude vykonávať jeho služby podľa etáp definovaných v Opise predmetu zákazky nasledovne:
	1. Etapa 1: Služby SD poskytované od dátumu uvedeného v elektronickej správe zaslanej Dodávateľom Objednávateľovi, po dátum odovzdania staveniska Zhotoviteľovi stavby (Dĺžka Etapy č. 1 je do 14 dní) alebo alternatívne pokiaľ Dodávateľ začne poskytovať služby podľa tejto zmluvy až po dátume odovzdania staveniska Zhotoviteľovi stavby tak Etapa 1 sa končí dátumom ukončenia Prechodného obdobia ( ďalej len ,,**Prechodné obdobie”**). Prechodným obdobím je obdobie od dátumu začatia poskytovania služby podľa bodu 2 tohto článku po dátum vydania písomného prehlásenia Dodávateľa, v ktorom potvrdí, že sa oboznámil so Zmluvou o Dielo, protokolárne prevzal dokumentáciu, podklady a všetky informácie súvisiace s Dielom od dočasného interného stavebnotechnického dozoru Objednávateľa a oboznámil sa so všetkými rozhodnutiami vydanými dočasným interným stavebnotechnickým dozorom Objednávateľa. Dodávateľ sa zaväzuje vydať Písomné prehlásenie ( ďalej len ,, Písomné prehlásenie “) podľa tohto bodu najneskôr do 14 dní od začiatku poskytovania služieb podľa tejto Zmluvy.
	2. Etapa 2: Služby SD poskytované od dátumu odovzdania staveniska zhotoviteľovi stavby alebo dátumu vydania Písomného prehlásenia po ukončenie realizácie Diela, t.j. po dátum vydania preberacieho protokolu na Dielo. (Lehota výstavby je 427 dní)
	3. Etapa 3: Služby SD poskytované po ukončení realizácie Diela, t.j. od dátumu vydania preberacieho protokolu na Dielo až po vydanie Záverečného platobného potvrdenia SD a odsúhlasenie Záverečnej správy SD Objednávateľom a po zabezpečenie právoplatného kolaudačného rozhodnutia na Dielo , t.j. Etapa 3 (Lehota po ukončení výstavby Diela po vydanie Protokolu o vyhotovení Diela, čo zodpovedá Lehote na oznámenie a odstránenie vád) je 90 dní a (Lehota na vydanie Záverečného platobného potvrdenia SD) je 30 dní. (Dĺžka Etapy č. 3 je 120 dní alebo do nadobudnutia právoplatnosti Kolaudačného rozhodnutia k Dielu.)
3. Pre vylúčenie pochybností, je Dodávateľ povinný poskytovať služby v zmysle tejto zmluvy až do kumulatívneho splnenia nasledovných podmienok:
	1. vydania Záverečného platobného potvrdenia a
	2. splnenia si všetkých s tým súvisiacich povinností SD podľa tejto zmluvy na poskytnutie služby vrátane zabezpečenia právoplatného kolaudačného rozhodnutia podľa čl. 1 bod 5 tejto Zmluvy a
	3. schválenia Záverečnej správy SD Objednávateľom.

**Článok 5**

**Fakturačné a platobné podmienky**

1. Dodávateľ sa zaväzuje v lehote 14 kalendárnych dní odo dňa nadobudnutia účinnosti zmluvy doporučene zaslať príslušnou bankou, pobočkou zahraničnej banky alebo zahraničnou bankou (ďalej len „banka“) potvrdenú finančnú identifikáciu, ktorá bude obsahovať údaje o majiteľovi účtu (názov, adresa, krajina, IČO, IČ DPH) ako aj údaje o banke (názov, adresa, krajina, kód banky, číslo účtu, IBAN a SWIFT kód). Ak sa Dodávateľ rozhodne zmeniť tento účet, identifikáciu nového účtu, v prospech ktorého sa budú pripisovať všetky platby, ktoré je Objednávateľ podľa zmluvy alebo v súvislosti s jej plnením povinný hradiť Dodávateľovi, je povinný oznámiť Objednávateľovi bezodkladne primerane rovnakým spôsobom, ako je uvedené v prvej vete tohto bodu.
2. Všetky platby medzi Objednávateľom a Dodávateľom sa budú uskutočňovať v mene Eur.
3. Objednávateľ sa zaväzuje zmluvnú cenu uhrádzať na základe čiastkových úhrad podľa faktúr vystavených Dodávateľom v súlade s touto zmluvou a doporučene zaslaných do sídla Objednávateľa. Pre vylúčenie pochybností, Objednávateľ súhlasí so zasielaním faktúr s prílohami aj elektronickou formou, pričom príslušná emailová adresa na zasielanie faktúr spolu s ich prílohami s náležitosťami riadnych daňových dokladov bude Dodávateľovi oznámená elektronickou formou samostatne, ak Dodávateľ prejaví záujem o zasielanie faktúr touto formou.
4. Pre účely fakturácie za jednotlivé etapy bude Dodávateľ povinný predložiť výkaz skutočne odpracovaných dní a poskytnutých služieb jednotlivých odborníkov na mesačnej báze so stručným súhrnným popisom vykonaných činností na mesačnej báze a iné dokumenty požadované Objednávateľom definované v Opise predmetu zákazky, potvrdený Objednávateľom. V prípade vyčerpania zmluvnej ceny podľa článku 3 bod 1.1. a 1.2. a 1.3 tejto Zmluvy pre príslušnú etapu je Dodávateľ povinný dokončiť všetky jeho povinnosti vyžadované pre dokončenie etapy bez toho, aby fakturoval dodatočné dni potrebné na dokončenie príslušnej etapy. V prípade, že sumár odpracovaných dní jednotlivých odborníkov v príslušnej etape bude menší, ako stanovené nasadenie, Dodávateľ bude oprávnený iba k fakturácii čiastky zodpovedajúcej skutočne odpracovaným plneniam podľa tejto zmluvy. V prípade, že sumár skutočne odpracovaných dní a poskytnutých služieb jednotlivých odborníkov v príslušnej etape bude vyšší, ako je stanovené nasadenie, náklady za tento rozdiel „naviac“ odpracovaných dní znáša Dodávateľ. Ostatné náklady uvedené v Cenovej časti je možné fakturovať až po dokončení príslušnej etapy.
	1. Zmluvné strany sa výslovne dohodli, že pre účely fakturácie za Etapu 1 v zmysle čl. 4 bod 2.1. tejto Zmluvy má Dodávateľ nárok vystaviť faktúru do 10-teho dňa mesiaca nasledujúceho po mesiaci, v ktorom bola Dodávateľom riadne ukončená Etapa 1. podľa čl. 4 bod 2.1. tejto Zmluvy.
	2. Zmluvné strany sa výslovne dohodli, že počas Etapy 2 v zmysle č. 4 bod 2.2 tejto Zmluvy (ďalej len v tomto bode fakturačná Etapa 2) má Dodávateľ nárok vystaviť čiastkovú faktúru vždy po uplynutí úplného 1 (slovom jedného) kalendárneho mesiaca za časť fakturačnej Etapy 2, ktorej výška bude zodpovedať parciálnej časti ceny za fakturačnú Etapu 2 vzťahujúcu sa k Lehote výstavby (t.j. parciálna fakturácia = cena fakt. Etapy 2 /Lehota výstavby v mesiacoch x 1 mesiac). Poslednú faktúru za fakturačnú Etapu 2, ktorou sa dofakturuje zvyšná časť ceny za fakturačnú Etapu 2, vystaví Dodávateľ až po potvrdení Preberacieho protokolu na Dielo Objednávateľom. Prvú čiastkovú faktúru za fakturačnú Etapu 2 musí Dodávateľ vystaviť za také obdobie, aby nasledovné 1 (slovom jedno) mesačné fakturačné obdobie korešpondovalo s kalendárnym mesačným obdobím. Výška tejto fakturácie bude zodpovedať alikvotnej časti trvania tohto obdobia k celkovej dobe trvania fakturačnej Etapy 2. Pri stanovení výšky čiastkových faktúr bude výsledok výpočtu vždy zaokrúhlený na celých 100 € smerom nadol (pre prípad prevodu Lehoty výstavby definovanej v dňoch na mesiace sa vychádza z predpokladu, že mesiac má v priemere 30,42 dňa). V prípade, že Dodávateľ nebude poskytovať služby počas celej lehoty výstavby 427 dní v rámci 2 etapy z dôvodu neskoršieho začatia poskytovania služieb, t.j. že Dodávateľ začne s poskytovaním služieb podľa tejto Zmluvy až počas Etapy č. 2, bude suma zmluvnej ceny podľa článku 1 bod 1.2 za Etapu 2 krátená nasledovným spôsobom:

Dodávateľovi nebude umožnené dofakturovanie dní/mesiacov o ktoré začal neskôr poskytovať službu v prípade ak Zhotoviteľ ukončil práce v 2. Etape do 427 dní od jej začiatku. V prípade ak to budú celé mesiace nebude možné ich zo strany Dodávateľa vyfakturovať, a v prípade, ak bude zníženie poskytovania služby v dňoch suma krátenia sa vypočíta ako násobok počtu dní skoršieho skončenia poskytovania služby x cena Uvedená za jeden deň poskytovania služby v danom mesiaci.

* 1. Zmluvné strany sa výslovne dohodli, že pre účely fakturácie za Etapu 3 v zmysle čl. 4 bodu 2.3. a bodu 3 tejto Zmluvy má Dodávateľ nárok vystaviť faktúru do 10-teho dňa mesiaca nasledujúceho po mesiaci, v ktorom bola Dodávateľom riadne ukončená Etapa 3 podľa čl. 4 bodu 2.3. a bodu 3 tejto Zmluvy.
1. Dodávateľ je oprávnený vyhotoviť a doručiť faktúru do 10-teho dňa mesiaca nasledujúceho po mesiaci, v ktorom bol dodávateľom vykonávaný predmet zmluvy a to v písomnej forme v 6 rovnopisoch a taktiež v elektronickej forme vo formáte MS Excel.
2. Dodávateľ je spolu s faktúrou povinný doporučene doručiť do sídla Objednávateľa, ako prílohu faktúry, súpisy skutočne odpracovaných dní a poskytnutých služieb so stručným súhrnným popisom vykonaných činností a inými dokumentmi požadovanými Objednávateľom definované v Opise predmetu zákazky za každý ukončený kalendárny mesiac (ďalej len „fakturačné obdobie“) a každého kľúčového a/alebo nekľúčovéhoodborníka Dodávateľa (ďalej len „súpis“) schválené predstaviteľom Objednávateľa, v opačnom prípade pre účely tejto zmluvy platí, že faktúra nebola Objednávateľovi doporučene doručená.
3. Vzor súpisu skutočne odpracovaných dní a poskytnutých služieb so stručným súhrnným popisom vykonaných činností poskytne Objednávateľ Dodávateľovi na jeho žiadosť po nadobudnutí účinnosti tejto zmluvy. Ostatné ustanovenia tejto zmluvy nie sú týmto bodom dotknuté.
4. Stručný súhrnný popis vykonaných činností musí obsahovať:
	1. meno, priezvisko a funkciu každého príslušného odborníka, prostredníctvom ktorého sa poskytovala služba podľa tejto zmluvy;
	2. označenia, počet dní a dennú sadzbu poskytovania služby prostredníctvom tohto odborníka;
	3. popis vykonávaných činnosti týmto odborníkom pri poskytovaní služby počas príslušného dňa;
	4. iné dokumenty požadované Objednávateľom definované v Opise predmetu zákazky;
	5. celkovú cenu služby poskytnutú prostredníctvom tohto odborníka za fakturačné obdobie;
	6. vlastnoručný podpis tohto odborníka a osoby, resp. osôb oprávnených konať v mene Dodávateľa, ktorými sa potvrdzuje úplnosť, pravdivosť a správnosť vyššie uvedených údajov.
5. Dodávateľovi vznikne nárok na vyfakturovanie a úhradu príslušnej ceny služby za poskytovanie služby za činnosti, ktoré sú obsahom poskytovanej služby, ktoré mal v súlade so zmluvou vykonávať prostredníctvom kľúčových a nekľúčových odborníkov, ostatného podporného personálu a ostatných požiadaviek uvedených v Opise predmetu zákazky tejto zmluvy, len ak v príslušný mesiac tento odborník alebo osoba podľa tohto bodu zmluvy preukázateľne odpracovala pri vykonávaní týchto činností uvedený počet dní požadovaný Objednávateľom.
6. Peňažný záväzok zmluvnej strany sa na účely tejto zmluvy považuje za splnený dňom, v ktorom bola príslušná suma odpísaná z bankového účtu zmluvnej strany.
7. Náklady vynaložené každý kalendárny rok na financovanie činnosti Dodávateľa musia byť v súlade s príslušnými všeobecne záväznými právnymi predpismi platnými a účinnými v Slovenskej republike.
8. Faktúry musia obsahovať náležitosti podľa zákona č. 222/2004 Z. z o dani z pridanej hodnoty v znení neskorších predpisov a prílohy uvedené v bodoch 4 až 10 tohto článku. Ak ich faktúra nebude obsahovať, alebo ak faktúra bude obsahovať neúplné, nesprávne alebo nepravdivé údaje, Objednávateľ je oprávnený takúto faktúru vrátiť spolu s označením nedostatkov, pre ktoré bola vrátená. V tomto prípade plynutie lehoty splatnosti takejto faktúry sa prerušuje a nová lehota splatnosti začne plynúť dňom nasledujúcim po dni doporučeného doručenia faktúry, ktorá obsahuje úplné, správne a pravdivé údaje, a ktorej údaje sa zhodujú s údajmi uvedenými v príslušných prílohách, do sídla Objednávateľa. Nárok Objednávateľa na postup podľa tohto bodu nie je dotknutý ani po schválení mesačnej správy SD, správy SD vyhotovenej po splnení predmetu prípadného dodatku k zmluve, záverečnej správy SD.
9. Lehota splatnosti faktúry je **60 kalendárnych dní** odo dňa jej doporučeného doručenia spolu s prílohami do sídla Objednávateľa. V prípade doručovania faktúry elektronickou formou, lehota splatnosti faktúry začína plynúť odo dňa nasledujúceho po doručení elektronickej správy. Elektronická správa sa považuje za doručenú deň nasledujúci po jej odoslaní na emailovú adresu adresáta podľa tejto Zmluvy a to aj vtedy, ak sa adresát o jej obsahu nedozvedel. Uvedené neplatí, ak je odosielateľovi doručená automatická správa o nemožnosti adresáta oboznámiť sa so správou spolu s uvedením inej kontaktnej osoby. Ak sa Objednávateľ omešká s plnením svojich peňažných záväzkov voči dodávateľovi, dodávateľ je oprávnený voči Objednávateľovi uplatniť úroky z omeškania z nezaplatenej sumy vo výške podľa § 369a v spojení s § 369 ods. 2 ObZ a podľa § 1 ods. 1 nariadenia vlády Slovenskej republiky č. 21/2013 Z. z., ktorou sa vykonávajú niektoré ustanovenia Obchodného zákonníka v znení neskorších predpisov.
10. Zmluvné pokuty a úroky z omeškania dohodnuté v tejto zmluve sa budú uhrádzať na základe faktúr vyhotovených a doporučene zaslaných do sídla druhej zmluvnej strany oprávnenou zmluvnou stranou. Lehota splatnosti týchto faktúr je 60 kalendárnych dní odo dňa ich doporučeného doručenia do sídla druhej zmluvnej strany oprávnenou zmluvnou stranou. Oprávnenou zmluvnou stranou sa na účely tohto bodu rozumie zmluvná strana, ktorá má podľa zmluvy nárok na zaplatenie zmluvnej pokuty alebo úroku z omeškania.

**Článok 6**

**Dôverné informácie a mlčanlivosť**

1. Zmluvné strany majú záujem a potrebu zachovávať dôverný charakter niektorých informácií, ktorých výmena je nevyhnutná pre naplnenie účelu tejto zmluvy.
2. Dodávateľ vyžaduje sprístupnenie určitých dôverných informácií, ktoré môžu obsahovať najmä, nie však výlučne, technické, komerčné, finančné, právne, riadiace, prevádzkové, administratívne, plánovacie, marketingové alebo ekonomické informácie, dáta a know-how, vrátane všetkých kópií, poznámok, analýz, kompilácií, štúdií a iných dokumentov, ktoré obsahujú a/alebo boli vyhotovené na základe takýchto informácií, či už v písomnej, ústnej, obrázkovej, elektronickej alebo inej podobe, vrátane všetkých informácií, ktoré majú formu obchodného tajomstva v súlade s § 17 zákona č. 513/1991 Zb. Obchodný zákonník v znení neskorších predpisov (takéto informácie spolu ďalej len ako „**dôverné informácie**“), a ktoré prináležia Objednávateľovi.
3. Dodávateľ berie na vedomie, že akékoľvek sprístupnenie dôverných informácií bude a/alebo môže mať za následok značné poškodenie Objednávateľa, jeho činností a dobrého mena a môže ohroziť jeho vzťah s verejnosťou.
4. Dodávateľ bude zachovávať mlčanlivosť o všetkých dôverných informáciách, ktoré mu boli poskytnuté Objednávateľom a/alebo ku ktorým má dodávateľ prístup. Dodávateľ nepoužije žiadne z dôverných informácií na iné účely, ako je uvedené v tejto zmluve.
5. Zmluvné strany berú na vedomie, že ich práva a povinnosti týkajúce sa dôverných informácií sa vzťahujú aj na pridružené osoby, partnerov a poradcov každej zo zmluvných strán, ktorým sú zmluvné strany oprávnené poskytnúť dôverné informácie v nevyhnutnom rozsahu pre plnenie tejto zmluvy. Poskytnutie dôverných informácií tretej osobe v nevyhnutnom rozsahu je dodávateľ vždy povinný bezodkladne písomne oznámiť Objednávateľovi.
6. Akékoľvek porušenie povinností zachovávať mlčanlivosť obsiahnutých v tejto zmluve pridruženými osobami, partnermi a/alebo poradcami dodávateľa bude považované za porušenie zo strany dodávateľa, za čo bude dodávateľ zodpovedný.
7. Predchádzajúce povinnosti zachovávať mlčanlivosť sa nevzťahujú na také informácie, ktoré:
8. sú alebo sa stanú verejne dostupnými bez akéhokoľvek pričinenia dodávateľa; alebo
9. boli vo vlastníctve dodávateľa predtým, ako ich získal na základe tejto zmluvy; alebo
10. boli vyvinuté dodávateľom alebo v jeho mene nezávisle počas trvania povinnosti zachovávať mlčanlivosť; alebo
11. boli získané dodávateľom od tretej osoby, ktorá preukázala, že má právo šíriť dôverné informácie; alebo
12. boli sprístupnené niektorou zo zmluvných strán, ak si ich sprístupnenie vyžadujú platné právne predpisy, príslušný súd, príslušný regulačný orgán alebo orgán rozhodujúci v spore medzi zmluvnými stranami.
13. Dodávateľ nevynesie žiadne dôverné informácie mimo priestorov Objednávateľa, ani neprenesie alebo neskopíruje žiadne dôverné informácie, okrem tých situácií, kedy to Objednávateľ vopred písomne schváli.
14. Všetky dôverné informácie, ich kópie a výpisy zostávajú alebo sa stávajú počas trvania tejto zmluvy majetkom Objednávateľa. Všetky poznámky, analýzy, vyhodnotenia, štúdie a interpretácie vyhotovené dodávateľom, v jeho mene alebo zástupcami dodávateľa, vcelku alebo sčasti na základe dôverných informácií, nie sú alebo sa nestanú majetkom Objednávateľa, ale dodávateľ má právo ponechať si takéto poznámky, analýzy, vyhodnotenia, štúdie a interpretácie pri zachovaní mlčanlivosti v súlade s podmienkami tejto zmluvy.
15. Objednávateľ vyhlasuje a garantuje, že má právo poskytnúť dôverné informácie podľa ustanovení tejto zmluvy bez toho, aby tým porušoval svoje zmluvné povinnosti voči akýmkoľvek tretím osobám.
16. Objednávateľ má právo odmietnuť poskytnutie dôverných informácií, ak takéto poskytnutie nebude nevyhnutne potrebné k naplneniu účelu tejto zmluvy.
17. Dodávateľ berie na vedomie, že Objednávateľ neposkytuje žiadnu ďalšiu výslovnú garanciu a zrieka sa všetkých implicitných garancií vo vzťahu k dôverným informáciám, vrátane, nie však výlučne, akýchkoľvek garancií ohľadom kvality, presnosti alebo kompletnosti dôverných informácií.
18. Žiaden obsah dôverných informácií nie je možné považovať ako akýkoľvek prísľub, vyhlásenie alebo garanciu poskytnutú Objednávateľom dodávateľovi.
19. Poskytnutím dôverných informácií neprechádza na dodávateľa vlastnícke alebo iné právo alebo licencia k dôverným informáciám.
20. Dodávateľ je povinný poskytnúť Objednávateľovi všetku potrebnú súčinnosť potrebnú na odstránenie následkov neoprávnenej manipulácie s dôvernými informáciami.
21. V prípade, ak zmluvné strany na ochranu dôverných informácií týkajúcich sa predmetu tejto zmluvy pred uzavretím tejto zmluvy uzatvorili akúkoľvek zmluvu o mlčanlivosti, zmluvné strany sa týmto dohodli, že dňom účinnosti tejto zmluvy táto zmluva o mlčanlivosti zaniká.

**Článok 7**

**Povinnosti Objednávateľa**

1. Objednávateľ po podpise tejto zmluvy poskytne Dodávateľovi všetky informácie a dokumenty, ktoré sú potrebné pre plnenie zmluvy a ktoré má Objednávateľ k dispozícii.
2. Objednávateľ sa zaväzuje, že počas plnenia predmetu zmluvy poskytne Dodávateľovi v nevyhnutne potrebnom rozsahu spolupôsobenie spočívajúce najmä v odovzdaní informácií o Diele, vyjadrení a stanovísk, ktorých potreba vznikne v priebehu plnenia tejto zmluvy.

**Článok 8**

**Povinností Dodávateľa**

1. Dodávateľ má povinnosť dodržiavať všetky všeobecne záväzné právne predpisy platné a účinné v Slovenskej republike. Dodávateľ je zodpovedný za všetky nároky na odškodnenie a súdne konania vyplývajúcich z porušenia takýchto predpisov zo strany Dodávateľa.
2. Dodávateľ sa pri poskytovaní služby zaväzuje postupovať čestne a nestranne, zachovávať obchodné tajomstvo, zdržať sa všetkých verejných vyhlásení týkajúcich sa poskytovania služby bez predchádzajúceho súhlasu Objednávateľa, nevykonávať žiadnu činnosť alebo prijímať akúkoľvek výhodu, ktorá by bola nezlučiteľná so záväzkami vyplývajúcimi mu z tejto zmluvy.
3. Dodávateľ je povinný poskytovať službu podľa zmluvy s náležitou starostlivosťou a efektívnosťou v súlade s najlepšími profesionálnymi zvyklosťami. Podrobnejší rozsah požadovaných služieb poskytovaných Dodávateľom a povinností Dodávateľa sú stanovené v ostatných ustanoveniach zmluvy a v Prílohe č. 1:Odborná špecifikácia – SD a Prílohe č. 2: Opis predmetu zákazky.
4. Dodávateľ musí zabezpečiť prítomnosť jeho odborníkov, pri zohľadnení ich odbornosti a schopnosti, takým spôsobom a v takých časoch, aby v žiadnom prípade nebol zanedbaný, obmedzovaný alebo iným spôsobom narušený priebeh realizácie stavby, hlavne s ohľadom na zabezpečenie kvality a bezpečnosti prác na stavenisku.
5. Dodávateľ nie je oprávnený postúpiť alebo previesť práva a povinnosti vyplývajúce z tejto zmluvy tretej osobe bez predchádzajúceho písomného súhlasu Objednávateľa.
6. Dodávateľ vyhlasuje a svojím podpisom potvrdzuje, že v plnom rozsahu dodržiava a zabezpečuje dodržiavanie všetkých aplikovateľných pracovnoprávnych predpisov v oblasti nelegálneho zamestnávania (ďalej aj ako „Pracovnoprávne predpisy“), a to predovšetkým zákona č. 311/2001 Z. z. Zákonníka práce v znení neskorších predpisov a zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov. Dodávateľ týmto vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Zmluvy. Dodávateľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.
7. V prípade, ak sa ktorékoľvek z vyhlásení Dodávateľa podľa bodu 6 tohto článku Zmluvy ukáže ako nepravdivé a Objednávateľovi bude kontrolným orgánom v súlade s ustanovením § 7b zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov uložená sankcia z dôvodu prijatia služby prostredníctvom Dodávateľom nelegálne zamestnávaných osôb, (i) je Dodávateľ povinný zaplatiť Objednávateľovi zmluvnú pokutu vo výške 130 % sankcie uloženej kontrolným orgánom Objednávateľovi a zároveň (ii) Objednávateľovi vzniká právo na odstúpenie od tejto Zmluvy. Objednávateľ je oprávnený uplatniť si zmluvnú pokutu podľa predchádzajúcej vety tohto bodu voči Dodávateľovi aj opakovane.
8. Dodávateľ je povinný umožniť Objednávateľovi, Európskej komisii, Riadiacemu orgánu OPII a ostatným kontrolným orgánom, aby prostredníctvom kontroly dokumentov alebo kontroly na mieste preverili realizáciu Projektu a poskytovanie Služieb a aby v prípade potreby na základe podporných dokumentov vykonali úplnú kontrolu dokumentov vzťahujúcich sa na financovanie Projektu a poskytovanie Služieb. Za týmto účelom sa Dodávateľ zaväzuje, že zástupcom Európskej komisie, Európskemu úradu pre boj proti korupcii, Európskeho dvora audítorov, Riadiacemu orgánu OPII ako aj iným kontrolným orgánom umožní prístup na miesta, na ktorých sa uskutočňuje plnenie Zmluvy a poskytne všetky dokumenty týkajúce sa technického a finančného riadenia Projektu. Dokumenty musia byť ľahko dostupné a usporiadané tak, aby sa uľahčila ich kontrola, pričom Dodávateľ je povinný informovať Objednávateľa o ich presnom umiestnení. Dodávateľ je pritom povinný poskytnúť maximálnu súčinnosť pre Objednávateľa, Európskej komisii, Riadiacemu orgánu OPII a ostatným kontrolným orgánom počas vykonávania kontroly dokumentácie a dokumentov. Dodávateľ je povinný na požiadanie Objednávateľa predložiť Objednávateľovi v požadovanom termíne kópie materiálov potrebných pre výkon kontroly Objednávateľa.
9. Dodávateľ je povinný strpieť výkon kontroly/auditu súvisiaceho s uskutočňovanými stavebných prácami na Diele podľa Zmluvy o Dielo a/alebo s poskytovanými službami podľa tejto Zmluvy kedykoľvek počas platnosti a účinnosti Zmluvy o poskytnutí nenávratného finančného príspevku (ďalej len NFP), a to oprávnenými osobami (Poskytovateľ NFP, Útvar následnej kontroly, NKÚ SR, Správa finančnej kontroly, Certifikačný orgán, Orgán auditu a jeho spolupracujúce orgány, ako aj nimi poverené osoby a prizvané osoby v súlade s príslušnými právnymi predpismi SR a EÚ, splnomocnení zástupcovia EK a Európskeho dvora audítorov) a poskytnúť im všetku potrebnú súčinnosť a dokumentáciu.
10. Dodávateľ do 30 kalendárnych dní od podpisu zmluvy je povinný poskytnúť svojím zamestnancom také technické vybavenie, ktoré im umožní efektívne poskytovanie služieb počas celej vyžadovanej doby. Nedodržanie tejto požiadavky oprávňuje Objednávateľa na zmluvnú pokutu vo výške 3 500.- Eur (slovom: tritisícpäťsto eur) za každé preukázané porušenie. V prípade opakovaného porušenia podľa tohto bodu vzniká Objednávateľovi právo od zmluvy odstúpiť.

**Článok 9**

**Písomná komunikácia medzí zmluvnými stranami**

1. Všetka písomná komunikácia medzi Objednávateľom a Dodávateľom sa bude uskutočňovať v slovenskom jazyku.
2. Akákoľvek písomná komunikácia medzi Objednávateľom a Dodávateľom týkajúca sa tejto zmluvy musí obsahovať označenie „Činnosť Stavebného dozoru pre projekt Nové dopravné prepojenie II/505 s MČ Dúbravka“ a musí sa uskutočňovať prostredníctvom pošty, e-mailu alebo kuriéra.
3. Dodávateľ je povinný zaslať každú písomnosť Objednávateľovi aj elektronicky na e-mailovú adresu ktorá mu bude poskytnutá. V prípade zaslania e-mailom Dodávateľ je povinný písomnosti doručiť do sídla Objednávateľa do troch pracovných dní aj poštou alebo prostredníctvom kuriéra.
4. Na účely tejto zmluvy platí, že ak sa písomný právny úkon bude druhej zmluvnej strane zasielať doporučenou zásielkou prostredníctvom pošty alebo kuriéra, považuje sa tento písomný právny úkon za doručený druhej zmluvnej strane aj v prípade, ak bude doporučená zásielka vrátená zmluvnej strane, ktorá ju odoslala, z dôvodov: adresát je neznámy, zásielka neprevzatá v odbernej lehote, adresát nezastihnuteľný, adresát požiadal o doposlanie, nedostatočná adresa. V takomto prípade práva a povinnosti z právneho úkonu začínajú plynúť dňom, v ktorom sa doporučená zásielka vrátila zmluvnej strane, ktorá ju odoslala.
5. Každá správa, súhlas, schválenie, návrh, podklady, osvedčenie a pod. alebo rozhodnutie akejkoľvek osoby požadované na základe uzatvorenej zmluvy bude vyhotovené v písomnej forme.
6. Všetky ústne pokyny alebo ústne nariadenia sa musia potvrdiť v písomnej forme v lehote troch pracovných dní.
7. Elektronická správa sa považuje za doručenú deň nasledujúci po jej odoslaní na emailovú adresu adresáta podľa tejto zmluvy a to aj vtedy, ak sa adresát o jej obsahu nedozvedel. Uvedené neplatí, ak je odosielateľovi doručená automatická správa o nemožnosti adresáta oboznámiť sa so správou spolu s uvedením inej kontaktnej osoby.
8. V prípade vyhlásenia mimoriadnej situácie alebo mimoriadnej udalosti v zmysle zákona č. 42/1994 Z. z. o civilnej ochrane obyvateľstva v znení neskorších predpisov, alebo v prípade vyhlásenia vojny, vojnového stavu, výnimočného alebo núdzového stavu v zmysle ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov, je možné doručovať tie písomnosti, ktoré môžu mať za následok vznik, zmenu alebo zánik práv a povinností zmluvných strán vyplývajúcich z tejto zmluvy aj prostredníctvom elektronickej schránky v zmysle zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) (ďalej len ako „zákon o e-Governmente“). Doručovanie písomností zaslaných prostredníctvom elektronickej schránky v zmysle zákona o e-Governmente sa riadi príslušnými ustanoveniami tohto zákona.
9. Zmluvné strany sú povinné minimálne raz denne (platí len pre pracovné dni) kontrolovať kontaktné emailové schránky.
10. Zmluvné strany sú povinné bez zbytočného odkladu, najneskôr do 5 kalendárnych dní od zmeny, oznámiť si navzájom akúkoľvek zmenu kontaktných údajov. Takéto oznámenie je účinné jeho doručením.

**Článok 10**

**Zmena zmluvy**

1. Zmluvu je možné meniť a dopĺňať len formou písomného dodatku podpísaným obidvoma zmluvnými stranami.
2. Zmluvné strany sa zaväzujú uzatvoriť dodatok k zmluve, ktorým sa mení rozsah alebo obsah poskytovanej služby vyplývajúci z článku 2 ako aj z ostatných ustanovení tejto zmluvy, ak vznikne potreba zmeny obsahu alebo rozsahu poskytovanej služby, ktorá nebola predvídateľná v čase uzatvorenia tejto zmluvy (ďalej len „naviac služby“). Podkladom na uzatvorenie tohto dodatku bude písomný súhlas Objednávateľa s naviac službami a písomná požiadavka Objednávateľa na naviac služby. Zmluvnú cenu uvedenú v článku 3 zmluvy je prípustné v tomto prípade zmeniť len na základe písomného Dodatku k tejto zmluve podpísaného obomi zmluvnými stranami, ak naviac služby budú mať na ňu preukázateľný vplyv, inak zmena zmluvnej ceny nebude prípustná.
3. Za naviac služby sa nebudú považovať činnosti Dodávateľa vykonávané v súvislosti s výkonom činností SD v rozsahu podľa Prílohy č. 1 a Prílohy č. 2 tejto Zmluvy a článku č. 1 tejto Zmluvy. Pod rozsahom činností SD sa myslí výkon všetkých činností SD v zmysle článku 1 tejto Zmluvy a Prílohy č. 1 a Prílohy č. 2, súvisiacich s Dielom v rozsahu definovanom v projektovej dokumentácii, ktorá tvorila prílohu súťažných podkladov pre výber Dodávateľa na poskytnutie služieb Stavebného dozoru.
4. V prípade predĺženia Lehoty výstavby Diela, ktoré bude mať vplyv na dobu trvania tejto Zmluvy, zaväzuje sa Dodávateľ poskytovať Služby aj počas predĺženia Lehoty výstavby, ak sa Objednávateľ nerozhodne inak. Dodávateľ je povinný do 10 pracovných dní predložiť Objednávateľovi návrh dodatku v zmysle § 18 ods. 1 písm. a) zákona o verejnom obstarávaní k Zmluve, ktorý bude obsahovať maximálny navrhovaný počet dní, resp. hodín mesačného nasadenia odborníkov v jednotlivých kategóriách vrátane predpokladaného návrhu celkovej ceny za Služby poskytované počas predĺženia Lehoty výstavby. Doba poskytovania Služieb sa týmto dodatkom predĺži o dobu predĺženia Lehoty výstavby. V prípade vrátenia dodatku na dopracovanie je Dodávateľ povinný zapracovať pripomienky Objednávateľa v čo najkratšom čase, najneskôr do 10 dní odo dňa doručenia pripomienok.. Konečná cena Služieb podľa tohto bodu bude závislá od počtu skutočne odpracovaných dní odborníkmi Dodávateľa odsúhlasenými Objednávateľom vo Výkaze nasadenia odborníkov v mesiaci počas predĺženia Lehoty výstavby.
5. Zmluvné Strany sa zaväzujú uzatvoriť dodatok k Zmluve, ktorým sa mení rozsah alebo obsah poskytovaných Služieb vyplývajúci z článku 1 a Prílohy č. 1 a č. 2, ako aj z ostatných ustanovení tejto Zmluvy, ak vznikne potreba zmeny obsahu alebo rozsahu poskytovaných Služieb – potreba Objednávateľa realizovať nové stavebné objekty/prevádzkové súbory, ktoré neboli súčasťou Zmluvy o Dielo.
6. V prípade, ak počas trvania Lehoty výstavby Diela (vrátane jej predĺžení) vznikne potreba Doplnkových Služieb - Naviac Služieb, tzn. potreba uskutočnenia nových objektov/prevádzkových súborov, ktoré majú byť realizované Zhotoviteľom na základe Zmeny požadovanej Objednávateľom, zaväzuje sa Dodávateľ poskytovať Služby aj na týchto nových objektoch. Dodávateľ je povinný do 10 pracovných dní po Zmene zahŕňajúcej požiadavku na uskutočnenie týchto nových objektov/časti Diela predložiť Objednávateľovi návrh dodatku k Zmluve, ktorý bude obsahovať predpokladaný maximálny navrhovaný počet dní, resp. hodín nasadenia Nekľúčových odborníkov v jednotlivých kategóriách potrebných na výkon činnosti SD na nových objektoch, a návrh predpokladanej celkovej ceny.
7. Služby uvedené v odseku 4, 5 a 6 tohto článku budú ocenené na základe denných sadzieb uvedených v Príloha č. 3: Cenová časť bez nároku na akúkoľvek valorizáciu (zvýšenie) denných sadzieb z akýchkoľvek dôvodov. Dodávateľ je oprávnený v prípade fakturovať Objednávateľovi za jedného odborníka za jeden kalendárny deň maximálne sumu zodpovedajúcu príslušnej dennej sadzbe.
8. V prípade ak postupom podľa odseku 5 a 6 tohto článku už došlo k oceneniu Naviac služieb formou uzatvorenia dodatku k tejto Zmluve a zároveň nastala skutočnosť uvedená v odseku 4 (Predĺženie lehoty výstavby), Dodávateľ nie je oprávnený zahrnúť do ocenenia v zmysle odseku 4 služby ktoré už boli zahrnuté a ocenené v rámci dodatku uzatvoreného postupom podľa odseku 5 a 6 tohto článku.
9. V prípade, ak počas trvania predpokladanej Lehoty výstavby Diela (vrátane jej predĺžení), vznikne potreba Objednávateľa vynechať (nerealizovať) objekty/časti Diela/prevádzkové súbory, ktoré boli súčasťou Zmluvy o Dielo, čo bude mať za následok potrebu Objednávateľa na zníženie rozsahu Služieb (tzn. Menej Služby Dodávateľa) alebo v prípade, ak vznikne potreba Objednávateľa na Úpravu Lehoty výstavby (v súlade s ustanoveniami Zmluvy o Dielo), Dodávateľ je povinný do 10 pracovných dní po Zmene rozsahu prác (neuskutočnenie týchto objektov) alebo po Úprave Lehoty výstavby (v súlade s ustanoveniami Zmluvy o Dielo) predložiť Objednávateľovi návrh dodatku k Zmluve, vrátane návrhu na úpravu hodnoty Zmluvnej ceny primeraným znížením o hodnotu za Menej Služby/ za Úpravu Lehoty výstavby. Návrh dodatku musí obsahovať harmonogram predpokladaného nasadenia odborníkov s počtom dní (resp. hodín), s ktorými Dodávateľ uvažoval pre poskytnutie Služby na objektoch/ častiach Diela, ktoré sú/je aktuálne predmetom úpravy z titulu ich nerealizovania (vypustenia). Na základe uvedeného predpokladu nasadenia a zmluvných denných sadzieb bude stanovená čiastka za Menej Služby, o ktorú bude znížená Zmluvná cena výhradne v priebehu 2. fakturačnej etapy. V prípade vrátenia návrhu dodatku na dopracovanie je Dodávateľ povinný v čo najkratšom čase predložiť upravený návrh dodatku, ktorého znenie je výsledkom dohody zmluvných Strán.
10. V prípade ak dôjde k predĺženiu Lehoty výstavby Diela z dôvodov omeškania na strane Zhotoviteľa stavebných prác na Dielo a z tohto dôvodu dôjde k predĺženiu termínu plnenia podľa článku 4 a predĺženiu poskytovania služby Dodávateľom podľa tejto Zmluvy, zmluvné strany sa výslovne dohodli, že v tomto prípade sa Termín plnenia podľa článku 4 a doba poskytovania Služby podľa tejto Zmluvy predĺži o dobu omeškania Zhotoviteľa s dodávkou stavebných prác na Diele.

**Článok 11**

**Pracovná doba**

1. Dodávateľ podpisom tejto zmluvy berie na vedomie, že pracovná doba Zhotoviteľa Diela nie je obmedzená a práce na stavbe môžu byť vykonávané aj počas dní pracovného voľna a pracovného pokoja, taktiež počas štátnych a cirkevných sviatkov. Dodávateľ, v súlade s uvedeným, je povinný zabezpečiť dostatočný počet svojich odborníkov na výkon potrebných činností počas celej doby trvania tejto zmluvy.
2. Pokiaľ Dodávateľ nezabezpečí dostatočný počet odborníkov s potrebnou odbornou kvalifikáciou počas celej doby trvania zmluvy podľa požiadaviek Objednávateľa na rozsah služieb Dodávateľa v rámci zmluvy, bude sa to považovať za porušenie zmluvy na strane Dodávateľa a Objednávateľovi vznikne nárok na zmluvnú pokutu vo výške 3500.- Eur (slovom: tritisícpäťsto eur). Pokuta môže byť udelená aj opakovane avšak pri opakovanom porušení zmluvy je Objednávateľ oprávnený aj od zmluvy odstúpiť.

**Článok 12**

**Záznamy a dokumenty**

1. Dodávateľ je povinný zo všetkých záznamov a ostatných písomností týkajúcich sa výkonu jeho činnosti podľa tejto zmluvy jednu kópiu uchovávať počas celej doby trvania zmluvy na Stavenisku. Dodávateľ pred predložením Záverečnej správy SD odovzdá celú dokumentáciu Objednávateľovi, ktorý jej prevzatie písomne potvrdí. Odovzdanie kompletnej dokumentácie je podmienkou schválenia záverečnej faktúry Dodávateľa.

**Článok 13**

**Správy Stavebného dozoru**

1. Dodávateľ je povinný počas doby poskytovania služby vyhotovovať mesačné správy SD a v prípade podpisu dodatkov aj správy vzťahujúce sa na príslušné naviac služby podľa článku 10. Formát a požiadavky na obsah mesačnej správy sú uvedené v Prílohe 1. - Opisu predmetu zákazky, pričom Objednávateľ je tento formát oprávnený jednostranne zmeniť alebo doplniť. Prípadné zmeny formátu správ Objednávateľ písomne oznámi Dodávateľovi najmenej 10 pracovných dní pred lehotou doručenia príslušnej správy Objednávateľovi.
2. Najneskôr 10 dní po uplynutí kalendárneho mesiaca je Dodávateľ povinný predložiť Objednávateľovi na písomné schválenie príslušnú mesačnú správu SD. Objednávateľ sa zaväzuje schváliť mesačnú správu do 10 pracovných dní od dátumu doporučeného doručenia do sídla Objednávateľa alebo ju vrátiť Stavebnému dozoru s požiadavkou na doplnenie. Po obdržaní schválenia Dodávateľ doporučene doručí správu do sídla Objednávateľa.
3. Najneskôr 20 pracovných dní pred dátumom ukončenia poskytnutia služby Dodávateľ je povinný vyhotoviť Záverečnú správu SD, ktorej obsah a formát bude totožný s mesačnými správami SD, pričom bude obsahovať kumulatívne údaje za celú dobu poskytovania služieb. Objednávateľ je pritom oprávnený formát a obsah Záverečnej správy SD skonkretizovať počas doby poskytovania služieb. Prípadné zmeny formátu Záverečnej správy SD Objednávateľ písomne oznámi Dodávateľovi najmenej 30 pracovných dní pred lehotou doručenia tejto správy Objednávateľovi. Objednávateľ sa zaväzuje schváliť Záverečnú správu SD do 20 pracovných dní od dátumu doporučeného doručenia do sídla Objednávateľa alebo ju vrátiť Stavebnému dozoru s požiadavkou na doplnenie. Následne Dodávateľ doručí Objednávateľom odsúhlasenú Záverečnú správu SD spolu so záverečnou faktúrou Objednávateľovi doporučene poštou, pokiaľ sa zmluvné strany nedohodnú inak.
4. Spolu so Záverečnou správou SD je Dodávateľ povinný do sídla Objednávateľa doporučene doručiť aj súhrnný súpis schválený predstaviteľom Objednávateľa, v opačnom prípade pre účely tejto zmluvy platí, že Záverečná správa SD nebola Objednávateľovi doporučene doručená.

**Článok 14**

 **Kľúčoví odborníci**

1. Dodávateľ sa zaväzuje predložiť údaje a doklady o vzdelaní a odbornej praxi alebo o odbornej kvalifikácii osôb určených na plnenie zmluvy alebo riadiacich zamestnancov pre každú jednu z pozícií Kľúčových odborníkov č. 2, č. 3, č.4 a č.5 Objednávateľovi na odsúhlasenie najneskôr do 14 dní odo dňa nadobudnutia platnosti tejto Zmluvy.
2. Dodávateľ je povinný preukázať, že osoby zodpovedné za poskytnutie služieb na pozíciách Kľúčový odborník č. 2, Kľúčový odborník č. 3, Kľúčový odborník č.4 a Kľúčový odborník č. 5 majú za rozhodné obdobie 10 rokov (za rozhodné obdobie sa považuje posledných 10 priebežných rokov, ktoré sa rátajú spätne odo dňa platnosti tejto Zmluvy ) potrebné vzdelanie a odbornú prax na poskytnutie služieb, ktoré sú predmetom tejto Zmluvy v časti týkajúcej sa konkrétneho Kľúčového odborníka. Špecifikácia potrebných podkladov pre každého z Kľúčových odborníkov č. 2, č.3, č.4 a č.5 je uvedená v prílohe č. 2 k tejto Zmluve.
3. Kľúčovými odborníkmi č. 2 až č. 5 v zmysle tejto Zmluvy sú:
4. Kľúčový odborník č. 2 Odborník pre koľajový spodok a zvršok,
5. Kľúčový odborník č. 3 Odborník pre inžinierske/dopravné stavby
6. Kľúčový odborník č. 4 Odborník pre inžinierske siete.
7. Kľúčový odborník č. 5 Odborník pre prevádzkové súbory, trakčné vedenia a rozvody VN
8. Dodávateľ sa zaväzuje zabezpečiť prítomnosť Kľúčových odborníkov č. 2, č.3 , č.4 a č. 5 na stavbe najneskôr od 15.ho dňa od nadobudnutia účinnosti tejto Zmluvy. V prípade, že Dodávateľ nezabezpečí prítomnosť všetkých kľúčových odborníkov č.2, č.3, č.4 a č.5 na stavbe najneskôr od 15-ho dňa po nadobudnutí účinnosti tejto Zmluvy, Objednávateľ má nárok na zmluvnú pokutu vo výške 2500,-Eur za každý deň omeškania splnenia tejto povinnosti Dodávateľa. V prípade, že Dodávateľ nezabezpečí prítomnosť kľúčového odborníka č.1, na stavbe od dátumu poskytovania služby SD podľa tejto zmluvy, Objednávateľ má nárok na zmluvnú pokutu vo výške 2500,-Eur za každý deň omeškania splnenia tejto povinnosti.
9. V prípade, že Dodávateľ nepredloží Objednávateľovi na kontrolu potrebné kompletné údaje a doklady podľa bodu 1 a 2 tohto článku a podľa Prílohy č .4 v lehote 14 dní odo dňa nadobudnutia platnosti tejto Zmluvy, má Objednávateľ nárok na zmluvnú pokutu vo výške 2500,-Eur za každý deň omeškania s doložením potrebných a kompletných údajov a dokladov podľa tohto bodu. Pre vylúčenie pochybností je Dodávateľ povinný doložiť údaje a doklady pre každého jedného Kľúčového odborníka samostatne pre č. 2, č.3, č.4 a č. 5 a v prípade, že chýbajú údaje a doklady ktorémukoľvek z nich je Dodávateľ po uplynutí lehoty povinný platiť zmluvnú pokutu za každý deň omeškania ako je uvedená v tomto bode.

**Článok 15**

**Náhrada odborníkov**

1. Požiadavky na kľúčových a nekľúčových odborníkov SD sú definované v Prílohe č. 1 Opis predmetu zákazky tejto zmluvy a tejto Zmluve. Dodávateľ nesmie meniť kľúčových odborníkov určených v jeho ponuke a odsúhlasených v zmysle článku 14 tejto Zmluvy bez predchádzajúceho písomného súhlasu Objednávateľa. V opačnom prípade je Objednávateľ oprávnený od zmluvy odstúpiť.
2. Dodávateľ musí navrhnúť nahradenie kľúčového odborníka v nasledovných prípadoch:
3. úmrtia odborníka,
4. choroby alebo úrazu odborníka, ktoré sú prekážkou tomu, aby Dodávateľ prostredníctvom tohto odborníka riadne poskytoval službu,
5. ak sa náhrada odborníka stane nevyhnutnou z akýchkoľvek iných skutočností, ktoré Dodávateľ nemôže ovplyvniť (napr. výpoveď, vzdanie sa funkcie a pod.).
6. Náhrada kľúčových odborníkov v súlade s bodom 2 tohto článku sa bude uskutočňovať nasledovným spôsobom: Dodávateľ doporučene doručí Objednávateľovi do jeho sídla písomnú žiadosť o schválenie náhrady kľúčového odborníka. Súčasťou tejto žiadosti budú doklady preukazujúce príslušné vzdelanie, odbornú kvalifikáciu tohto odborníka, ktoré sa musia predložiť ako originály alebo úradne osvedčené fotokópie. V prípade, že kľúčový odborník bol súčasťou kritérií na vyhodnotenie ponúk, navrhovaný odborník musí svojimi skúsenosťami a praxou získať rovnaký alebo vyšší počet bodov ako bol pridelený pôvodnému odborníkovi. Dodávateľ je oprávnený poskytovať službu prostredníctvom odborníka patriaceho do kategórie kľúčových odborníkov až odo dňa, ktorý Objednávateľ uvedie vo svojom písomnom schválení tohto odborníka. Ak Objednávateľ neschváli odborníka patriaceho do kategórie kľúčových odborníkov, oznámi písomne túto skutočnosť Dodávateľovi s uvedením dôvodov.
7. Nahradenie nekľúčového odborníka Dodávateľ písomne oznámi Objednávateľovi najmenej 15 dní pred plánovaným nástupom odborníka.
8. V priebehu plnenia zmluvy na základe písomnej a odôvodnenej žiadosti môže Objednávateľ požiadať Dodávateľa o nahradenie akéhokoľvek odborníka, o ktorom sa domnieva, že jeho odbornosť alebo výkonnosť je nedostačujúca, alebo si neplní svoje povinnosti v súlade so zmluvou alebo porušil akúkoľvek povinnosť ustanovenú v zmluve, novým odborníkom. Dodávateľ je tejto žiadosti povinný vyhovieť v lehote 30 dní od jej doručenia Dodávateľovi. Dodávateľ je povinný nahradiť odborníka adekvátnou náhradou, ktorá musí byť písomne odsúhlasená Objednávateľom. Pokiaľ Dodávateľ žiadosti Objednávateľa nevyhovie, Objednávateľ môže uplatniť zmluvnú pokutu vo výške 3 500.- Eur (slovom: tritisícpäťsto eur), zamietnuť ďalšiu faktúru Dodávateľa, ktorú predkladá za obdobie, v ktorom bol požiadaný o výmenu odborníka, opakované porušenie povinnosti Dodávateľa zakladá právo Objednávateľa od zmluvy odstúpiť.
9. Ak je potrebné odborníka nahradiť, nový odborník musí spĺňať rovnaké požiadavky týkajúce sa jeho vzdelania, kvalifikácie, skúseností a odbornej praxe. Ak Dodávateľ nie je schopný zabezpečiť odborníka s rovnakým vzdelaním, kvalifikáciou, odbornou praxou alebo skúsenosťami, Objednávateľ je oprávnený, ak je ohrozené riadne plnenie zmluvy, od zmluvy odstúpiť.
10. Náklady, ktoré vzniknú v súvislosti s nahradením odborníka, výlučne znáša Dodávateľ. Ak odborník nie je nahradený do 30 dní od obdržania žiadosti Objednávateľa Dodávateľom, môže Objednávateľ požadovať, aby Dodávateľ na vlastné náklady do príchodu nového odborníka určil na poskytovanie služby dočasného odborníka, alebo aby prijal iné opatrenia na kompenzáciu dočasnej neprítomnosti chýbajúceho odborníka.

**Článok 16**

**Porušenie zmluvy a náhrada škôd**

1. Dodávateľ je povinný, na základe písomnej žiadosti Objednávateľa, bezodkladne na vlastné náklady odstrániť všetky porušenia zmluvných povinností. Pokiaľ nedodržanie tejto povinnosti vedie ku škodám na strane Objednávateľa, tento bude mať nárok na náhradu škôd v súlade s ustanoveniami tohto článku.
2. V prípade, že sa zistí, že SD potvrdil práce a úkony, ktoré Zhotoviteľom neboli vykonané v súlade so Zmluvou (na realizáciu prác), Objednávateľ bude mať nárok uplatniť voči Dodávateľovi zmluvnú pokutu, a to vo výške 1000,- Eur (slovom: tisíc eur) za každé takéto zistenie. Tým však nie je dotknutý nárok Objednávateľa na náhradu škody, ktorá mu takýmto konaním Dodávateľa vznikla.
3. Ostatné ustanovenia tejto zmluvy nie sú ustanoveniami tohto článku dotknuté.

**Článok 17**

**Odstúpenie od zmluvy**

1. Odstúpením od zmluvy ktoroukoľvek zmluvnou stranou nie sú dotknuté jej iné práva vyplývajúce z tejto zmluvy.
2. Dodávateľ je povinný pri plnení predmetu tejto zmluvy dodržiavať ustanovenia zákona č. 315/2016 Z.z. o registri partnerov verejného sektora (ďalej aj „zákon č. 315/2016 Z.z.“). Objednávateľ je v prípade porušenia povinnosti Dodávateľa podľa prvej vety tohto odseku zmluvy alebo v prípade porušenia povinnosti subdodávateľa Dodávateľa byť zapísaný v registri alebo v prípade výmazu subdodávateľa z registra počas trvania zmluvy, oprávnený:
* odstúpiť od zmluvy, alebo
* odstúpiť od zmluvy, v zmysle § 15 ods. 1 zákona č. 315/2016 Z.z., alebo
* požadovať zaplatenie zmluvnej pokuty uvedenej v čl. 21 Zmluvné pokuty.
1. Odstúpenie od zmluvy sa spravuje všeobecnými ustanoveniami Obchodného zákonníka, ak nie je v zmluve uvedené inak.
2. Dodávateľ môže odstúpiť od zmluvy, ak Objednávateľ nezaplatí Dodávateľovi splatnú čiastku ani v lehote 90 kalendárnych dní odo dňa uplynutia lehoty jej splatnosti.
3. Bez rozporu s doposiaľ uvedeným platí, že odstúpenie Objednávateľa od zmluvy je platné a účinné okamihom doručenia písomného odstúpenia od zmluvy Dodávateľovi Objednávateľom v týchto prípadoch:
4. Objednávateľ neuzavrie zmluvu o poskytnutí NFP s príslušným poskytovateľom na zabezpečenie spolufinancovania Zmluvy ( na realizáciu prác) a na zabezpečenie spolufinancovania poskytovania služby SD podľa Preambuly písm. E tejto Zmluvy;
5. Dodávateľ opakovane porušil niektorú zo svojich zmluvných povinností definovaných alebo vyplývajúcich z článku 1 alebo z článku 4 tejto zmluvy;
6. Dodávateľ v lehote určenej Objednávateľom neodstráni vadu alebo vady poskytovanej služby;
7. Dodávateľ postúpi alebo prevedie tretej osobe práva a alebo povinnosti vyplývajúce mu z tejto zmluvy bez predchádzajúceho písomného súhlasu Objednávateľa;
8. Dodávateľ je v likvidácií, Dodávateľ na seba podal alebo bol voči nemu podaný návrh na vyhlásenie konkurzu alebo na povolenie reštrukturalizácie, alebo ak sa nachádza v akejkoľvek obdobnej situácii, ktorá vyplynie z podobného postupu, ktorý ustanovujú všeobecne záväzné právne predpisy platné a účinné v štáte, ktorého právnym poriadkom sa Dodávateľ spravuje;
9. Dodávateľ alebo niektorý z jeho odborníkov, prostredníctvom ktorého poskytuje službu, je právoplatne odsúdený za trestný čin súvisiaci s výkonom jeho povolania;
10. Dodávateľ alebo niektorý z jeho odborníkov, prostredníctvom ktorého poskytuje službu, bol právoplatne odsúdený za trestný čin;
11. Dodávateľ alebo niektorý z jeho odborníkov, prostredníctvom ktorého poskytuje službu, požaduje alebo poskytne úplatok za to:
12. že nebude od Zhotoviteľa požadovať plnenie Zmluvy (na realizáciu prác) v plnom rozsahu, alebo
13. že potvrdí Zhotoviteľovi výkon fiktívnych prác, alebo
14. inak svojim konaním poškodí záujmy a dobré meno Objednávateľa počas výkonu služieb požadovaných touto zmluvou.
15. Po nadobudnutí účinnosti odstúpenia od zmluvy alebo jej realizuje Dodávateľ bezodkladne nevyhnutné opatrenia na okamžité a riadne ukončenie poskytovania služby tak, aby Objednávateľovi nevznikla žiadna škoda.

**Článok 18**

**Vymáhanie pohľadávok od Dodávateľa**

1. Dodávateľ je povinný vrátiť Objednávateľovi všetky čiastky, ktoré mu boli zaplatené v rozpore s touto zmluvou v lehote 30 kalendárnych dní od doručenia písomnej žiadosti Objednávateľa o vrátanie týchto čiastok, pokiaľ Objednávateľ písomne nepožiadal o inú formu vrátenia finančných pohľadávok podľa tohto ustanovenia.
2. Každá čiastka, ktorú Objednávateľ uhradil alebo dal podnet na to, aby bola uhradená nad rámec nároku Dodávateľa vyplývajúceho zo zmluvy, Dodávateľ vráti Objednávateľovi v lehote 30 kalendárnych dní odo dňa, kedy bola Dodávateľovi doručená písomná žiadosť Objednávateľa o vrátanie tejto čiastky.
3. Ak Dodávateľ čiastku neuhradí vo vyššie uvedenej lehote, Objednávateľovi vznikne nárok na zaplatenie úroku z omeškania vo výške 0,05 % z dlžnej sumy za každý deň omeškania.
4. Čiastky, ktoré sa majú zaplatiť v prospech Objednávateľa, možno započítať s čiastkami akéhokoľvek druhu, ktoré sú splatné v prospech Dodávateľa. Toto sa netýka práva Objednávateľa a Dodávateľa uzatvoriť dohodu o vrátení uvedených čiastok v splátkach. Zmluvné strany sa dohodli, že Objednávateľ je oprávnený započítať si svoju pohľadávku voči Dodávateľovi po lehote splatnosti aj bez súhlasu Dodávateľa oproti akejkoľvek splatnej pohľadávke Dodávateľa voči Objednávateľovi. O započítaní pohľadávky je Objednávateľ povinný písomne informovať Dodávateľa.
5. Bankové poplatky týkajúce sa splácania čiastok splatných v prospech Objednávateľa znáša výlučne Dodávateľ.

**Článok 19**

**Riešenie sporov**

1. Na riešenie sporov zmluvných strán týkajúcich sa tejto zmluvy a jej aplikácie, ak sa ich nepodarí urovnať iným spôsobom, sú príslušné súdy Slovenskej republiky.

**Článok 20**

**Vyššia moc**

1. Žiadna zo zmluvných strán sa nepovažuje za stranu, ktorá porušuje svoje zmluvné záväzky, ak plneniu takýchto záväzkov bránia akékoľvek skutočnosti vyššej moci, ktoré vzniknú po podpise tejto zmluvy oboma zmluvnými stranami.
2. Pojem „vyššia moc“ v tejto zmluve znamená výnimočnú udalosť alebo okolnosť:
3. ktorá je mimo kontroly zmluvnej strany,
4. proti vzniku ktorej sa strana nemohla primerane zabezpečiť pred uzavretím zmluvy,
5. ktorej sa po jej vzniku dotknutá strana nemohla primerane vyhnúť alebo ju prekonať a
6. ktorú nie je možné podstatne pripísať druhej strane.
7. Zmluvná strana postihnutá skutočnosťou vyššej moci bezodkladne prijme všetky primerané opatrenia na odstránenie svojej neschopnosti plniť si zmluvné záväzky. Stavebný dozor má pritom povinnosť vyvinúť primerané úsilie na minimalizovanie dôsledkov vyššej moci.
8. Nehľadiac na ustanovenia článku 18 tejto zmluvy Dodávateľ nezodpovedá za preukázané škody alebo vypovedanie zmluvy z dôvodu neplnenia si zmluvných záväzkov, ak a pokiaľ jeho oneskorené plnenie alebo iná neschopnosť plniť si svoje zmluvné záväzky je spôsobená skutočnosťou vyššej moci. Rovnako, nehľadiac na ustanovenia článkov 5 a 18 tejto zmluvy, nevznikne Objednávateľovi povinnosť platiť úroky z omeškaných platieb a Objednávateľ nie je zodpovedný za neplnenie zmluvy alebo výpoveď zmluvy zo strany Dodávateľa z dôvodu omeškania s jej plnením zo strany Objednávateľa, ak a pokiaľ oneskorenie Objednávateľa alebo jeho iná neschopnosť plniť si svoje záväzky vyplývajúce zo zmluvy bolo spôsobené skutočnosťou vyššej moci.
9. Ak sa jedna zo zmluvných strán domnieva, že nastali skutočnosti vyššej moci, ktoré môžu mať vplyv na plnenie jej záväzkov, okamžite to oznámi druhej zmluvnej strane, pričom uvedie podrobnosti o povahe daných okolností, predpokladanú dĺžku trvania a pravdepodobný dopad týchto okolností s uvedením rozsahu alternatívnych prostriedkov.
10. Ak nastanú okolnosti vyššej moci a ak pretrvávajú dlhšie ako 180 kalendárnych dní, nehľadiac na predĺženie času poskytnutia služby, ktoré možno s Dodávateľom z tohto dôvodu dohodnúť, ktorákoľvek zo zmluvných strán je oprávnená do 30 dní po uplynutí vyššie uvedenej 180 dňovej lehoty doporučene doručiť do sídla druhej zmluvnej strany písomnú výpoveď. Táto výpoveď nadobudne účinnosť uplynutím výpovednej lehoty 30 kalendárnych dní odo dňa jej doporučeného doručenia do sídla príslušnej zmluvnej strany druhou zmluvnou stranou, ak pred jej uplynutím nezanikli skutočnosti vyššej moci.

**Článok 21**

**Zodpovednosť za vady, náhrada škody a sankcie**

1. Dodávateľ sa zaväzuje vykonávať Odborné činnosti riadne a včas, v súlade s podmienkami ustanovenými v tejto Zmluve, v Prílohe č. 1, Prílohe č. 2 a v súlade s platnou legislatívou.
2. Dodávateľ je povinný postupovať pri vykonávaní Odborných činností s odbornou starostlivosťou. Činnosť na ktorú sa zaviazal, je povinný uskutočňovať podľa pokynov Objednávateľa (ktoré musia byť v súlade s platnými všeobecne záväznými právnymi predpismi, normami STN EN) a v súlade s jeho záujmami, ktoré Dodávateľ pozná alebo musí poznať. V prípade, ak pokyny Objednávateľa budú v rozpore s platnými všeobecne záväznými predpismi alebo normami STN EN je Dodávateľ povinný o tom Objednávateľa písomne informovať.
3. Dodávateľ nezodpovedá za vady, ktoré boli spôsobené použitím podkladov prevzatých od Objednávateľa ak ani pri vynaložení odbornej starostlivosti nemohol zistiť ich nevhodnosť, Dodávateľ na ich nevhodnosť Objednávateľa upozornil a Objednávateľ na ich použití trval.
4. Dodávateľ zodpovedá za škodu na veciach prevzatých od Objednávateľa na výkon Odbornej činnosti. Dodávateľ zodpovedá za škodu, ktorá vznikne Objednávateľovi v súvislosti s výkonom Odbornej činnosti, ak Odborná činnosť nebola vykonávaná s odbornou starostlivosťou, riadne alebo včas.
5. Dodávateľ zodpovedá za vady, ktoré majú poskytnuté služby v čase ich odovzdania Objednávateľovi alebo  boli spôsobené porušením jeho povinností vyplývajúcich zo všeobecne záväzných právnych predpisov, technických noriem a tejto zmluvy.
6. Objednávateľ sa zaväzuje, že prípadnú reklamáciu vady uplatní bezodkladne po jej zistení písomnou formou (vrátane emailom zaslanej reklamácie).
7. Zmluvné strany sa dohodli, že Objednávateľ má právo požadovať a Dodávateľ povinnosť bezplatného odstránenia vady. V prípade, ak sú vady neodstrániteľné má Objednávateľ právo na odstúpenie od tejto Zmluvy, alebo má právo žiadať primeranú zľavu z ceny. Výber a uplatnenie práv Objednávateľa zo zodpovednosti Dodávateľa za vady diela závisí od vôle Objednávateľa. Zodpovednosť Dodávateľa za prípadnú škodu spôsobenú vadou poskytnutej služby nie je uvedenými právami Objednávateľa dotknutá.
8. Dodávateľ sa zaväzuje odstrániť reklamované vady poskytnutých služieb na vlastné náklady bezodkladne, najneskôr však do 10 pracovných dní od doručenia písomnej reklamácie Objednávateľa. V prípade, ak Dodávateľ reklamovanú vadu v stanovenej lehote neodstráni, je Objednávateľ oprávnený odstrániť reklamovanú vadu prostredníctvom tretej osoby. Dodávateľ je povinný nahradiť Objednávateľovi všetky náklady s tým spojené spolu s 10% obstarávateľským poplatkom z výšky takých nákladov bez DPH. V prípade omeškania Dodávateľa s poskytnutím služby v dohodnutom termíne plnenia, zaplatí Objednávateľovi zmluvnú pokutu vo výške 0,5 % z ceny tej časti, s ktorou je v omeškaní (bez DPH) a to za každý deň omeškania poskytnutia služby alebo jeho príslušnej časti až do jej prevzatia Objednávateľom.
9. Ak Dodávateľ neodstráni prípadné vady poskytnutej služby v stanovenej lehote, zaplatí zmluvnú pokutu vo výške 2.000,- eur denne za každú vadu a za každý deň omeškania až do ich riadneho odstránenia.
10. V prípade, že sa Dodávateľ nezvolá v určenom termíne alebo nezúčastní sa kontrolného dňa je povinný zaplatiť Objednávateľovi zmluvnú pokutu vo výške 1.500,- eur za každé jednotlivé porušenie tejto povinnosti.
11. Dodávateľ zodpovedá v plnom rozsahu za škodu spôsobenú Objednávateľovi v súvislosti s poskytovaním Odborných činností vo verejnom obstarávaní vymedzených v neoddeliteľných Prílohách č 1 a Prílohe č. 2 tejto zmluvy.
12. Úhrada ktorejkoľvek zmluvnej pokuty podľa tejto zmluvy nezbavuje Dodávateľa povinnosti porušenú povinnosť splniť.
13. Dodávateľ je povinný pri plnení tejto zmluvy dodržiavať všetky bezpečnostné a ostatné právne predpisy a záväzné normy stanovené pre predmet plnenia podľa tejto zmluvy. Dodávateľ je povinný pri vykonávaní svojej činnosti dodržiavať a plniť všetky povinnosti vyplývajúce z platných právnych predpisov na úseku bezpečnosti a ochrane zdravia pri práci a poučiť svojich zamestnancov a ním zazmluvnenú tretiu stranu o zásadách bezpečnosti a ochrane zdravia pri práci a podľa osobitných predpisov. Za akékoľvek porušenie povinností týkajúcich sa bezpečnosti, ochrany zdravia pri práci nesie zodpovednosť výlučne Dodávateľ, tým nie je dotknuté právo Objednávateľa uplatniť u Dodávateľa nároky na zmluvnú pokutu vo výške 1.000,- eur za každé jedno porušenie takej povinnosti, úhradou zmluvnej pokuty nie je dotknuté právo Objednávateľa na náhradu škody, ktorá mu porušením vyššie uvedených povinností vznikne.
14. Dodávateľ sa zaväzuje, že bude niesť zodpovednosť za akúkoľvek ním, jeho zamestnancami alebo akýmikoľvek ním poverenými osobami úmyselne alebo z nedbanlivosti spôsobené škody, ktoré vzniknú Objednávateľovi alebo akýmkoľvek tretím osobám pri plnení tejto Zmluvy.
15. V prípade porušenia článku 1. bod 3, a/alebo bod 4 a/alebo bod 5 zo strany Dodávateľa sa Dodávateľ zaväzuje uhradiť Objednávateľovi zmluvnú pokutu vo výške 2.000,- eur za každé jedno porušenie. Zároveň má Objednávateľ v prípade porušenia týchto povinností právo odstúpiť od zmluvy.
16. V prípade porušenia článku 4 bod 2, 2.1 zo strany Dodávateľa tým, že sa Dodávateľ omešká s vydaním Písomného prehlásenia , v tomto prípade sa Dodávateľ zaväzuje uhradiť Objednávateľovi zmluvnú pokutu vo výške 2.000,- eur za každý deň omeškania až do splnenia jeho povinnosti. V prípade, že Dodávateľ nevydá Písomné prehlásenie ani v dodatočnej lehote 10 pracovných dní má Objednávateľ právo od tejto Zmluvy odstúpiť.
17. Práva Zmluvných strán na náhradu škody sa v častiach neupravených touto Zmluvou riadia príslušnými všeobecne záväznými právnymi predpismi.

**Článok 22**

**Omeškanie s plnením zmluvy**

1. Ak Dodávateľ neposkytne službu alebo jej časť v čase ustanovenom v tejto zmluve alebo ak nekoná v lehotách stanovených v Zmluve (na realizáciu prác) - nevydá pokyn, nevykoná schválenia, potvrdenia, súhlasy alebo rozhodnutia v súlade s príslušnými ustanoveniami Zmluvy (na realizáciu prác), najmä v súvislosti s povinnosťami Stavebného dozoru Objednávateľ má bez ujmy na jeho iných právach vyplývajúcich mu z tejto zmluvy nárok na zaplatenie zmluvnej pokuty za nečinnosť Dodávateľa vo výške 2 000,- Eur (slovom: dvetisíc eur) za každý deň, ktorý uplynie odo dňa uplynutia stanoveného času na poskytnutie služby alebo jej časti ustanovenom v tejto zmluve alebo v Zmluve (na realizáciu prác) do dňa skutočného poskytnutia služby alebo jej časti podľa zmluvy, a to vrátane tohto dňa. Na vydanie pokynu, schválenia, potvrdenia, súhlasu alebo rozhodnutia sa stanovuje Dodávateľovi maximálna lehota 30 kalendárnych dní odo dňa, kedy sa SD dozvedel alebo sa mohol dozvedieť o vzniku udalosti, ku ktorej sa predmetný pokyn, schválenie, potvrdenie, súhlas alebo rozhodnutie vzťahuje, pokiaľ Zmluva (na realizáciu prác) so Zhotoviteľom neobsahuje iné lehoty. V prípade, že dodržanie lehoty 30 dní nie je možné, Dodávateľ je povinný o tejto skutočnosti Objednávateľa písomne informovať a požiadať ho o schválenie inej odôvodnenej lehoty.
2. Pokiaľ Dodávateľ do 15 dní odo dňa doručenia žiadosti Objednávateľa nevykoná potrebné úkony, o ktoré ho Objednávateľ požiadal alebo ktoré priamo alebo nepriamo vyplývajú z požiadavky, pokynu alebo žiadosti Objednávateľa alebo inak zo zmluvy, Objednávateľ má bez ujmy na jeho iných právach vyplývajúcich mu z tejto zmluvy nárok na zaplatenie zmluvnej pokuty za nečinnosť Dodávateľa vo výške 2 000,- Eur (slovom: dvetisíc eur) za každý deň, ktorý uplynie od uplynutia lehoty na vykonanie predmetného úkonu stanovenej v tejto zmluve alebo v Zmluve (na realizáciu prác) do dňa skutočného vykonania úkonu, a to vrátane tohto dňa.
3. Pokiaľ konanie Dodávateľa je v zmysle ustanovení tejto zmluvy viazané pokynom, rozhodnutím, alebo súhlasom Objednávateľa, Dodávateľ je povinný bezodkladne písomne upozorniť Objednávateľa na jeho povinnosť toto rozhodnutie, pokyn alebo súhlas udeliť. Dodávateľ, v prípade neobdržania požadovaného pokynu, rozhodnutia alebo súhlasu Objednávateľa ani po uplynutí 30 dní od zaslania žiadosti Objednávateľovi, je povinný na túto povinnosť Objednávateľa opätovne písomne upozorniť, a to aj opakovane.
4. Dodávateľ je povinný bezodkladne písomne informovať Objednávateľa o všetkých dôležitých okolnostiach a vzniknutých problémoch najneskôr do 15 dní odo dňa, kedy sa SD dozvedel alebo sa mohol dozvedieť o vzniku okolností alebo problémov, ktoré môžu mať negatívny dopad na Lehotu výstavby, na zvýšenie zmluvnej ceny alebo mať inak vplyv na priebeh Zmluvy (na realizáciu prác). V prípade porušenia tejto povinnosti má Objednávateľ bez ujmy na jeho iných právach vyplývajúcich mu z tejto zmluvy nárok na zaplatenie zmluvnej pokuty za nečinnosť Dodávateľa vo výške 5 000,- Eur (slovom: päťtisíc eur).
5. Dodávateľ je povinný bezodkladne písomne oznámiť Objednávateľovi akúkoľvek udalosť, ktorá pravdepodobne umožní vznik Nároku Objednávateľa na akékoľvek Plnenie. Ak Dodávateľ neupozorní Objednávateľa do 30 dní od dátumu, kedy sa dozvedel alebo sa mohol dozvedieť o vzniku takejto udalosti, Objednávateľ má nárok na zaplatenie zmluvnej pokuty za nečinnosť Dodávateľa vo výške 1 000 ,- Eur (slovom: tisíc eur).

**Článok 23**

**Banková záruka**

1. Dodávateľ je povinný v lehote 14 kalendárnych dní odo dňa nadobudnutia účinnosti tejto zmluvy doručiť Objednávateľovi záručnú listinu, ktorou Dodávateľ preukáže Objednávateľovi poskytnutie zábezpeky za splnenie svojich zmluvných povinností vo forme bankovej záruky.
2. Poskytnutie bankovej záruky sa musí riadiť ustanoveniami § 313 a násl. zákona č. 513/1991 Zb. Obchodného zákonníka v znení neskorších predpisov. Banková záruka musí byť poskytnutá bankou so sídlom v Slovenskej republike alebo pobočkou zahraničnej banky v Slovenskej republike. V bankovej záruke musí banka písomne vyhlásiť, že neodvolateľné a bez akýchkoľvek námietok na prvú výzvu uspokojí Objednávateľa uhradením peňažnej sumy alebo peňažných súm v akejkoľvek výške, ktorých celková výška neprekročí peňažnú sumu, ktorú Objednávateľ požaduje ako zábezpeku na splnenie zmluvných záväzkov v prípade, ak Dodávateľ porušuje svoje záväzky vyplývajúce mu zo zmluvy a všeobecne záväzných právnych predpisov.
3. Banková záruka musí byť platná počas celého času poskytovania služby. Ak sa dohodou zmluvných strán čas poskytovania služby v súlade s touto zmluvou predĺži, Dodávateľ Je povinný pred uplynutím platnosti bankovej záruky zabezpečiť predĺženie Jej platnosti a preukázať túto skutočnosť v písomnej forme Objednávateľovi, alebo do uplynutia platnosti bankovej záruky doporučene doručiť do sídla Objednávateľa novú bankovú záruku, ktorá bude platná do konca predĺženého času plnenia zmluvy a bude spĺňať ostatné podmienky uvedené v tomto článku.
4. V písomnej záručnej listine musí banka vyhlásiť, že uspokojí Objednávateľa ako veriteľa do výšky 5 % zo zmluvnej ceny poskytnutia služby bez DPH na základe jeho prvej písomnej žiadosti bez vznášania akýchkoľvek námietok v prípade, ak si Dodávateľ ako dlžník nebude plniť svoje záväzky vyplývajúce mu z tejto zmluvy alebo ak poruší svoje záväzky z tejto zmluvy.
5. Ak Dodávateľ neposkytne Objednávateľovi zábezpeku za splnenie svojich zmluvných povinností vo forme bankovej záruky podľa ustanovení tohto článku, bude sa to považovať za podstatné porušenie zmluvných povinností zo strany Dodávateľa, ktoré bude Objednávateľa oprávňovať na odstúpenie od zmluvy. Odstúpením od zmluvy však nie je dotknutý nárok Objednávateľa na náhradu škody, ktorá mu nesplnením povinnosti Dodávateľa vznikla.
6. Objednávateľ vráti záručnú listinu Dodávateľovi alebo banke, ktorá ju poskytla, bezodkladne po kumulatívnom splnení nasledovných podmienok a to po vydaní Záverečného platobného potvrdenia a po odsúhlasení záverečnej správy SD Objednávateľom a po nadobudnutí právoplatnosti kolaudačného rozhodnutia k Dielu.

**Článok 24**

**Poistenie Dodávateľa**

1. Dodávateľ je povinný do termínu podpisu zmluvy predložiť Objednávateľovi originál alebo overenú kópiu potvrdenia o poistení zodpovednosti za škodu spôsobenú pri výkone povolania alebo potvrdenia o poistení zodpovednosti za škodu podnikateľa minimálne vo výške zmluvnej ceny podľa tejto Zmluvy. Dodávateľ Je povinný toto poistenie udržiavať v stanovenej výške počas celej doby trvania tejto Zmluvy.
2. V prípade nepredloženia uvedeného dokladu o poistení pred podpisom tejto Zmluvy Objednávateľ nie je povinný túto Zmluvu podpísať.

**Článok 25**

**Subdodávateľská doložka**

1. Dodávateľ predkladá v Prílohe č. 6 tejto zmluvy „Zoznam známych subdodávateľov“, zoznam všetkých známych subdodávateľov (obsahujúci ich identifikačné údaje a predmet subdodávky) a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Až do splnenia predmetu tejto zmluvy je Zhotoviteľ povinný oznámiť Objednávateľovi akúkoľvek zmenu údajov o subdodávateľovi.
2. Dodávateľ je oprávnený kedykoľvek počas trvania tejto zmluvy vymeniť ktoréhokoľvek subdodávateľa, a to za predpokladu, že nový subdodávateľ spĺňa požiadavky uvedené v ust. § 41ods.1 písm. b) zákona o verejnom obstarávaní, ako aj povinnosť podľa § 11 ods. 1 zákona o verejnom obstarávaní v prípade subdodávateľa, ktorý má povinnosť zapisovať sa do registra partnerov verejného sektora. Najneskôr 7 dní pred prijatím subdodávky od nového subdodávateľa alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr), je Dodávateľ povinný oznámiť Objednávateľovi (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť Objednávateľovi doklady preukazujúce, že nový subdodávateľ spĺňa podmienky účasti osobného postavenia v rozsahu požadovanom ust. § 41 ods. 1 písm. b) zákona o verejnom obstarávaní. Až do splnenia predmetu tejto zmluvy je Dodávateľ povinný oznámiť Objednávateľovi akúkoľvek zmenu údajov o novom subdodávateľovi.
3. Povinnosti uvedené v bodoch 1 a 2 tohto článku nie je Dodávateľ povinný plniť v prípade subdodávateľov, ktorí mu dodávajú tovary.

V prípade porušenia ktorejkoľvek z povinností týkajúcej sa subdodávateľov alebo ich zmeny (napr. neoznámenie zmeny subdodávateľa, nepredloženie dokladov preukazujúcich splnenie podmienok účasti podľa ust. § 41 ods.1 písm. b) zákona o verejnom obstarávaní alebo využitie subdodávateľa, ktorý nespĺňa podmienky podľa ust. § 41 ods.1 písm. b) zákona o verejnom obstarávaní alebo povinnosť podľa § 11 ods. 1 zákona o verejnom obstarávaní v prípade subdodávateľa, ktorý má povinnosť zapisovať sa do registra partnerov verejného sektora) má Objednávateľ právo požadovať od Dodávateľa uhradenie zmluvnej pokuty vo výške 5 % zo zmluvnej ceny bez DPH, a to za každé porušenie ktorejkoľvek z vyššie uvedených povinností a to aj opakovane. Zároveň má Objednávateľ v prípade porušenia týchto povinností právo odstúpiť od zmluvy.

**Článok 26**

**Licenčná zmluva**

1. Súčasne s dodaním plnenia/časti plnenia/Predmetov dodávky/Služby a/alebo jednotlivej časti Služby a/alebo dokumentácie k Službe, ktoré sa považujú za dielo podľa zákona č. 185/2015 Z. z., Autorský zákon v znení neskorších predpisov (ďalej spolu v tomto článku tiež len ako „**Dielo**“) Objednávateľovi, Dodávateľ udeľuje Objednávateľovi súhlas na používanie Diela v súlade s touto licenčnou zmluvou. Objednávateľ je oprávnený Dielo voľne používať podľa vlastného uváženia, t. j. najmä Dielo rozmnožovať, spracúvať, modifikovať, upravovať, opravovať, zverejňovať, publikovať a to sám alebo tiež prostredníctvom akýchkoľvek tretích osôb v akomkoľvek rozsahu. Dodávateľ udeľuje týmto Objednávateľovi licenciu na Dielo v neobmedzenom vecnom rozsahu, v neobmedzenom územnom rozsahu a v časovom rozsahu na dobu trvania majetkových práv k Dielu podľa § 32 zákona č. 185/2015 Z. z., Autorský zákon v znení neskorších predpisov. Táto licencia je udelená ako nevýhradná.
2. V prípade, ak dodávateľ na vypracovanie Diela použije diela tretích osôb a/alebo ich časti, ku ktorým má autorské právo alebo akékoľvek iné právo duševného vlastníctva tretia osoba (ďalej len „**diela tretej osoby**“), dodávateľ vyhlasuje, že má právo uvedené diela tretej osoby alebo ich časti použiť. Dodávateľ týmto udeľuje Objednávateľovi sublicenciu na diela tretej osoby podľa tohto odseku 2.. Objednávateľ je oprávnený diela tretej osoby podľa tohto odseku 2. voľne používať podľa vlastného uváženia, t. j. najmä rozmnožovať, spracúvať, modifikovať, upravovať, opravovať, zverejňovať, publikovať a to sám alebo tiež prostredníctvom akýchkoľvek tretích osôb, v akomkoľvek rozsahu. Dodávateľ udeľuje týmto Objednávateľovi sublicenciu na diela tretej osoby podľa tohto odseku 2. v neobmedzenom vecnom rozsahu, v neobmedzenom územnom rozsahu a v časovom rozsahu na dobu trvania majetkových práv k dielu tretej osoby podľa § 32 zákona č. 185/2015 Z. z., Autorský zákon. Táto sublicencia je udelená ako nevýhradná. Dodávateľ vyhlasuje, že má právo udeliť sublicenciu na diela tretej osoby v rozsahu, v akom ju udelil Objednávateľovi.
3. Dodávateľ týmto súhlasí, že Objednávateľ je oprávnený udeliť akejkoľvek tretej osobe podľa vlastného uváženia sublicenciu na Dielo podľa odseku 1. tohto článku a/alebo na diela tretej osoby podľa odseku 2. tohto článku v rozsahu udelenej licencie/sublicencie podľa tohto článku. Objednávateľ je oprávnený tiež postúpiť udelenú licenciu podľa odseku 1. tohto článku a/alebo sublicenciu podľa odseku 2. tohto článku akejkoľvek tretej osobe podľa vlastného uváženia. Udelenie sublicencie ani postúpenie licencie nemusí byť v písomnej forme. Zmluvné strany sa zároveň dohodli, že v prípade postúpenia licencie, Objednávateľ nie je povinný informovať dodávateľa o osobe postupníka. Dodávateľ týmto vyhlasuje, že takéto použitie Diela a/alebo diela tretej osoby nie je porušením povinnosti mlčanlivosti podľa tejto zmluvy.
4. Zánik tejto zmluvy a/alebo tejto Licenčnej zmluvy nemá vplyv na trvanie licencií/sublicencií podľa tohto článku zmluvy, pričom licencie/sublicencie podľa tohto článku zmluvy nekončia zánikom zmluvy a/alebo Licenčnej zmluvy a zostávajú platné a účinné.
5. Zmluvné strany sa týmto dohodli, že dodávateľ udeľuje licenciu na Dielo a sublicenciu na diela tretej osoby podľa tohto článku zmluvy Objednávateľovi bezodplatne./ Licenčné poplatky za použitie Diela vrátane diela tretej osoby (vrátane odmeny za každé ďalšie použitie Diela a/alebo diela tretej osoby) sú zahrnuté v odmene podľa článku 3 tejto zmluvy.
6. Dodávateľ v celom rozsahu zodpovedá, ak používaním Diela a/alebo diela tretej osoby v súlade s touto zmluvou Objednávateľom, porušuje Objednávateľ autorské práva tretích osôb. V prípade porušenia autorských práv tretích osôb je dodávateľ povinný uspokojiť nároky tretích osôb za Objednávateľa a to vrátane nákladov spojených s právnou ochranou a obranou Objednávateľa.
7. Objednávateľ je povinný oznámiť dodávateľovi uplatnenie nárokov, z akýchkoľvek práv duševného vlastníctva v súvislosti s touto zmluvou, treťou osobou. Dodávateľ je povinný do 5 kalendárnych dní poskytnúť Objednávateľovi všetku súčinnosť pri ochrane práv Objednávateľa.
8. V prípade, ak bude Objednávateľovi na základe právoplatného rozhodnutia súdu alebo akéhokoľvek iného príslušného orgánu zabránené Dielo a/alebo dielo tretej osoby používať z dôvodu porušenia autorských práv tretích osôb, zaväzuje sa dodávateľ obstarať pre Objednávateľa oprávnenie Dielo a/alebo dielo tretej osoby ďalej používať, prípadne sa dodávateľ zaväzuje vykonať resp. zabezpečiť úpravu Diela a/alebo diela tretej osoby tak, aby Objednávateľ mohol Dielo a/alebo dielo tretej osoby používať a neporušoval pritom autorské práva tretích osôb, a to bezodkladne.

**Článok 27**

**Register partnerov verejného sektora**

1. V prípade, ak má byť podľa platných právnych predpisov (najmä podľa zákona o RPVS) Dodávateľ a/alebo akýkoľvek z jeho subdodávateľov podľa tejto zmluvy partnerom verejného sektora, Dodávateľ sa zaväzuje a zodpovedá za to, že bude on sám a tiež príslušní subdodávatelia počas celej doby platnosti a účinnosti tejto zmluvy zapísaní v registri partnerov verejného sektora. Za dodržiavanie tohto bodu zmluvy subdodávateľmi zodpovedá v plnom rozsahu Dodávateľ. Porušenie povinnosti Dodávateľa podľa tohto bodu sa považuje za podstatné porušenie tejto zmluvy. V prípade porušenia povinností podľa tohto bodu zo strany Dodávateľa a/alebo akéhokoľvek jeho subdodávateľa má Objednávateľ právo od tejto zmluvy odstúpiť.
2. Objednávateľ má tiež právo odstúpiť od tejto zmluvy uzatvorenej s Dodávateľom, ak tento je partnerom verejného sektora, a ak počas trvania zmluvy nastanú nasledovné skutočnosti:

a) nadobudne právoplatnosť rozhodnutie o výmaze dodávateľa ako partnera verejného sektora z registra podľa § 12 zákona o RPVS,

b) nadobudne právoplatnosť rozhodnutie o pokute z dôvodov podľa § 13 ods. 2 zákona o RPVS,

c) dôjde k výmazu dodávateľa ako partnera verejného sektora na návrh oprávnenej osoby,

d) je dodávateľ ako partner verejného sektora viac ako 30 dní v omeškaní so splnením povinnosti podľa § 10 ods. 2 tretej vety zákona o RPVS.

1. Dodávateľ je kedykoľvek na žiadosť Objednávateľa povinný do 3 pracovných dní predložiť všetky zmluvy so subdodávateľmi dodávateľa, a to v každom okamihu realizácie predmetu plnenia tejto zmluvy.
2. Objednávateľ má právo prestať plniť svoje zmluvné povinnosti podľa tejto zmluvy bez toho, aby sa dostal do omeškania, ak počas trvania zmluvy nastanú nasledovné skutočnosti:
3. nie je splnená povinnosť podľa § 11 ods. 2 zákona o RPVS,
4. dodávateľ ako partner verejného sektora je v omeškaní so splnením povinnosti podľa § 10 ods. 2 tretej vety zákona o RPVS,
5. v iných v zákone o RPVS stanovených prípadoch.

**Článok 28**

**Ochrana osobných údajov**

1. Zmluvné strany si uvedomujú dôležitosť bezpečnosti spracúvania osobných údajov a preto sa zhodli na tom, že ich budú spracúvať v súlade s Nariadením Európskeho parlamentu a rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie ochrany osobných údajov) v platnom znení (ďalej len ako „**GDPR**“) a zákonom č. 18/2018 Z. z. o ochrane osobných údajov a o zmene a doplnení niektorých zákonov v platnom znení (ďalej len ako „**zákon o ochrane osobných údajov**“).
2. Zmluvné strany sa za účelom zabezpečenia ochrany osobných údajov pri spracúvaní osobných údajov podľa tejto zmluvy a vzájomnej komunikácie zaväzujú prijať technické, organizačné a personálne opatrenia na ochranu osobných údajov, pričom vezmú do úvahy najmä použiteľné technické prostriedky, dôvernosť spracúvaných osobných údajov, ako aj rozsah možných rizík s rôznou pravdepodobnosťou a závažnosťou pre práva a slobody dotknutých osôb.
3. V prípade, ak Dodávateľ príde pri plnení tejto zmluvy do kontaktu s osobnými údajmi, ktoré spracúva Objednávateľ, dodávateľ nesmie v žiadnej forme spracúvať osobné údaje, ktoré sú spracúvané Objednávateľom, najmä ich nesmie poskytnúť žiadnej tretej osobe, zhromažďovať ich, kopírovať ich, zverejňovať ich alebo inak ich akýmkoľvek spôsobom využiť pre akékoľvek vlastné potreby alebo pre akékoľvek potreby tretej osoby, ak nie je v tejto zmluve výslovne stanovené inak. Bez predchádzajúceho písomného súhlasu Objednávateľa, dodávateľ nesmie vynášať z priestorov Objednávateľa žiadne fyzické alebo elektronické nosiče informácií (napr. dokumenty, CD nosiče, USB a pod.) (ďalej len ako „**nosič informácií**“), ktoré obsahujú osobné údaje spracovávané Objednávateľom a ani vyhotovovať kópie týchto nosičov informácií.
4. Dodávateľ sa zaväzuje bezodkladne vrátiť Objednávateľovi všetky nosiče informácií, ktoré obsahujú osobné údaje spracúvané Objednávateľom. V prípade, ak niektorý z nosičov informácií obsahujúci osobné údaje je potrebný pre plnenie podľa tejto zmluvy, je dodávateľ povinný vrátiť takýto nosič informácií bezodkladne po ukončení plnení v rámci konkrétnej služby.
5. Dodávateľ sa zaväzuje dodržiavať povinnosť mlčanlivosti o osobných údajoch, s ktorými príde do kontaktu pri plnení tejto zmluvy. Povinnosť mlčanlivosti trvá aj po skončení trvania tejto zmluvy. Na požiadanie Objednávateľa je dodávateľ povinný preukázať splnenie tejto povinnosti. Povinnosť mlčanlivosti neplatí, ak to priamo vyplýva z platných právnych predpisov, pričom v takom prípade je dodávateľ povinný postupovať výlučne v súlade s týmito platnými právnymi predpismi pri zachovaní zásady minimalizácie spracúvania osobných údajov.
6. Dodávateľ sa zaväzuje, že vykoná všetky opatrenia na to, aby jeho zamestnanci a príp. iné spolupracujúce osoby pri plnení tejto zmluvy dodržiavali povinnosti týkajúce sa ochrany osobných údajov stanovené v GDPR, v zákone o ochrane osobných údajov a v tejto zmluve. Dodávateľ sa zaväzuje poučiť svojich zamestnancov a príp. iné spolupracujúce osoby o povinnostiach, ktoré im vyplývajú z GDPR, zákona o ochrane osobných údajov a tejto zmluvy.
7. Dodávateľ je povinný nahradiť akúkoľvek škodu, ktorú spôsobí dotknutej osobe a/alebo Objednávateľovi v dôsledku nedodržania svojich povinností týkajúcich sa spracúvania osobných údajov, t. j. najmä v prípade, ak dodávateľ nedodrží ustanovenia GDPR a/alebo zákona o ochrane osobných údajov, alebo ak dodávateľ koná nad rámec alebo v rozpore s touto zmluvou (najmä, nie však výlučne v rozpore s  ustanoveniami bodov 3, 4, 5 a 6 tohto článku zmluvy).

**Článok 29**

**Záverečné ustanovenia**

1. Táto zmluva nadobúda platnosť dňom jej podpisu oprávnenými zástupcami zmluvných strán a nadobúda účinnosť len v tom prípade (odkladacia podmienka), ak Objednávateľ písomne oznámi Dodávateľovi v lehote najneskôr do 9 mesiacov odo dňa uzavretia tejto zmluvy alokáciu finančných prostriedkov z NFP určených na plnenie tejto zmluvy, pričom táto zmluva nadobudne účinnosť dňom doručenia písomného oznámenia o alokácii finančných prostriedkov Dodávateľovi. O nadobudnutí účinnosti zmluvy sa zmluvné strany bezodkladne navzájom informujú. Zmluvné strany sa dohodli, že v prípade, ak v lehote do 9 mesiacov odo dňa uzavretia tejto zmluvy nedôjde zo strany Objednávateľa k písomnému oznámeniu alokácie finančných prostriedkov z NFP Dodávateľovi, uplynutím tejto lehoty táto zmluva zaniká a zmluvné strany berú na vedomie, že na zmluvu sa bude prihliadať rovnako, ako keby od počiatku nebola uzavretá a Dodávateľ nemá žiaden nárok na odškodnenie. Pre nadobudnutie účinnosti musí byť taktiež splnená podmienka zverejnenia zmluvy v Centrálnom registri zmlúv v zmysle § 47a ods. 1 zák. č. 40/1964 Zb. Občianskeho zákonníka v znení neskorších predpisov v spojení s § 5a zák. č. 211/2000 Z. z. zákona o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
2. Táto zmluva ku dňu jej podpísania predstavuje úplnú dohodu zmluvných strán týkajúcu sa predmetu zmluvy a nahrádza akúkoľvek predchádzajúcu korešpondenciu a rokovania zmluvných strán, či už ústne alebo písomné, ktoré sa konali pred podpísaním tejto zmluvy; zmluvné strany vyhlasujú, že žiadne ústne ani písomné vedľajšie dojednania ku dňu podpisu zmluvy neexistujú.
3. Meniť alebo dopĺňať ustanovenia tejto zmluvy je možné len na základe dohody zmluvných strán, formou písomných číslovaných dodatkov podpísaných oprávnenými zástupcami obidvoch zmluvných strán v súlade s § 18 ZVO.
4. Táto zmluva je vyhotovená v 5 (slovom: piatich) rovnopisoch s platnosťou originálu; 3 (slovom: tri) rovnopisy pre Objednávateľa a 2 (slovom: dva) pre dodávateľa.
5. Neplatnosť, neúčinnosť alebo neaplikovateľnosť niektorého ustanovenia tejto zmluvy nespôsobuje neplatnosť, neúčinnosť alebo neaplikovateľnosť tejto zmluvy ako celku. V prípade neplatnosti, neúčinnosti alebo neaplikovateľnosti niektorého ustanovenia tejto zmluvy sú zmluvné strany povinné vyvinúť všetku súčinnosť, ktorú od nich možno spravodlivo požadovať, aby neplatné, neúčinné alebo neaplikovateľné ustanovenie tejto zmluvy nahradili novým ustanovením v súlade s účelom tejto zmluvy. V prípade, ak bude právny predpis citovaný v tejto zmluve zrušený a nahradený iným právnym predpisom, odkazy tejto zmluvy na pôvodný právny predpis sa budú považovať za odkazy na právny predpis, ktorý ho nahradil.
6. Právne vzťahy zmluvných strán v tejto zmluve neupravené sa riadia príslušnými všeobecne záväznými právnymi predpismi Slovenskej republiky v platnom znení, a to najmä zákonom č. 40/1964 Zb., Občianskym zákonníkom, zákonom č. 513/1991 Zb., Obchodným zákonníkom, zákonom č. 343/2015 Z. z. o verejnom obstarávaní a zákonom č. 185/2015 Z. z., Autorským zákonom.
7. Zmluvné strany sa zaväzujú vynaložiť primerané úsilie pri riešení vzájomných sporov vyplývajúcich z tejto zmluvy, ktoré budú riešené v prvom rade zmierlivým spôsobom a dialógom. V prípade, ak zmierlivý spôsob riešenia vzájomných sporov nebude úspešný, právomoc riešiť spory vyplývajúce z tejto zmluvy majú príslušné súdy Slovenskej republiky, za použitia slovenského práva. Neoddeliteľnou súčasťou zmluvy je: Príloha č. 1: Odborná špecifikácia – SD, Príloha č. 2: Opis predmetu zákazky, Príloha č. 3: Kritériá a Cenová časť , Príloha č. 4: Zoznam kľúčových a nekľúčových odborníkov, Príloha č. 5: Zmluva (na realizáciu prác), Príloha č. 6: Zoznam známych subdodávateľov.
8. Všeobecné požiadavky Objednávateľa, dokumentácia poskytnutá Objednávateľom a Cenová časť súťažných podkladov pre výber Zhotoviteľa na uskutočnenie stavebných prác je súčasťou zmluvy, ale sa k nej neprikladá (dokumenty sú verejne dostupné).

**Prílohy:**

Príloha č. 1: Odborná špecifikácia – SD;

Príloha č. 2: Opis predmetu zákazky;

Príloha č. 3: Kritériá a Cenová časť

Príloha č. 4: Zoznam kľúčových a nekľúčových odborníkov;

Príloha č. 5: Zmluva (na realizáciu prác);

Príloha č. 6: Zoznam známych subdodávateľov

V Bratislave dňa ...................... V Bratislave dňa ...........................

**Za Objednávateľa:** **Za Dodávateľa:**

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Hlavné mesto Slovenskej republiky Bratislava**

Ing. Tatiana Kratochvílová

1. námestníčka primátora